**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ A΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Απριλίου 2024, ημέρα Πέμπτη και ώρα 16.10΄, στην Αίθουσα «Προέδρου Αθανασίου Κωνστ. Τσαλδάρη» (223)του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού  «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο».

Στη συνεδρίαση παρέστησαν η Υπουργός Πολιτισμού, κυρία Στυλιανή Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καπετάνος Χρήστος, Κατσανιώτης Ανδρέας, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Μανωλάκου Διαμάντω, Ασημακοπούλου Σοφία Χάιδω, Μπούμπας Κωνσταντίνος, Φωτίου Θεανώ, Τζούφη Μερόπη, Κουρουπάκη Ασπασία, Τσιρώνης Σπυρίδων, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Κυρία Υπουργέ, κυρίες και κύριοι συνάδελφοι, αρχίζει η συνεδρίαση.

 Το θέμα της ημερησίας διάταξης είναι η επεξεργασία και εξέταση του σχεδίου νόμου του Υπουργείου Πολιτισμού  «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σπυρίδωνος Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο».

Τον λόγο έχει ο Εισηγητής της Πλειοψηφίας, κ. Αναστάσιος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

 Αξιότιμη, κυρία Υπουργέ, αγαπητές και αγαπητοί συνάδελφοι, το νομοσχέδιο του Υπουργείου Πολιτισμού και της Υπουργού, κυρίας Μενδώνη, που εισάγεται σήμερα στην Επιτροπή μας και το οποίο έχω την τιμή να εισηγούμαι, συνιστά μια οραματική και εμβληματική προσπάθεια, από το Υπουργείο Πολιτισμού, την οποία φυσικά έχει ήδη ανακοινώσει ο Πρωθυπουργός, Κυριάκος Μητσοτάκης και αφορά στην αναμόρφωση και επέκταση του Εθνικού Αρχαιολογικού Μουσείου.

 Το Εθνικό Αρχαιολογικό Μουσείο συνιστά την κορωνίδα της ελληνικής μουσειακής εμπειρίας. Είναι ένα πραγματικό κόσμημα, καθώς τόσο η ποσότητα, με περισσότερα από 11.000 εκθέματα, όσο και η ποιότητα των εκθεμάτων του, το κατατάσσουν, χωρίς αμφιβολία, ως ένα από τα κορυφαία παγκοσμίως.

Μάλιστα, συνιστά το σημαντικότερο μουσείο στον πλανήτη, για την ελληνική κλασική αρχαιότητα. Δεν είναι τυχαίο ότι οι «New York Times» έχουν περιγράψει την εμπειρία στο Εθνικό Αρχαιολογικό Μουσείο, ως ταξίδι στο χρόνο, από τη Νεολιθική Εποχή, μέχρι και εννέα χιλιετίες αργότερα, ενώ έχουν χαρακτηρίσει, ως ανεκτίμητα, τα αντικείμενα που εκτίθενται.

Ο επισκέπτης έχει τη δυνατότητα να γνωρίσει μοναδικές προϊστορικές αρχαιότητες, με πιο γνωστή, ίσως, την επονομαζόμενη «Προσωπείο του Αγαμέμνονα», αλλά και καταπληκτικά έργα γλυπτικής, αγγεία, της σπουδαίας Συλλογής Σταθάτου και μια σημαντική αιγυπτιακή συλλογή.

 Βέβαια, όποια αναφορά και να τολμήσουμε να κάνουμε, ιδιαίτερα εμείς, που δεν είμαστε στον τομέα της κυρίας Υπουργού, θα είναι φτωχή απέναντι σε αυτό, το οποίο έχουμε να δούμε και να περιηγηθούμε.

Εγώ, βέβαια, όσες φορές έχω πάει, λέω ότι μια μέρα δεν φτάνει σίγουρα, για να δεις αυτά, τα οποία εκτίθενται ουσιαστικά και κάθε φορά, που πας, νομίζεις ότι είναι και η πρώτη φορά. Πρόκειται, λοιπόν, για ένα μοναδικό πολιτιστικό πλούτο, που στεγάζεται, στο Εθνικό Αρχαιολογικό Μουσείο. Κατά γενική ομολογία, για όλες αυτές τις συλλογές, αλλά και τις περιοδικές εκθέσεις, που φιλοξενούνται, κατά καιρούς, δεν επαρκούν πλέον, οι διαθέσιμοι χώροι του Μουσείου.

Είναι, λοιπόν, κάτι παραπάνω από αναγκαίο. Είναι μάλλον, εθνική μας υποχρέωση, να αναβαθμίσουμε το κεντρικό σπουδαίο Εθνικό Αρχαιολογικό Μουσείο και να το παραδώσουμε στις επόμενες γενιές, στο μέγεθος και στο επίπεδο, που του αρμόζει.

 Αυτή η προσπάθεια εκκίνησε, λοιπόν, πριν κάποια χρόνια και ήδη, με την απόφαση 558074, στις 15-11-2021, της Υπουργού Πολιτισμού, οπότε χάρη στη δωρεά ύψους 650.000 ευρώ, εκ μέρους της ανώνυμης μη κερδοσκοπικής εταιρείας «Οικογένεια Νικολάου Σ. Λαιμού ΑΜΚΕ», χρηματοδοτήθηκε η εκπόνηση αρχιτεκτονικών ιδεών.

 Μάλιστα, κατατέθηκαν αρχιτεκτονικές ιδέες, από 10 αναγνωρισμένα διεθνώς αρχιτεκτονικά γραφεία του εξωτερικού, σε συνεργασία με 10 ελληνικά αρχιτεκτονικά γραφεία.

 Η Διεθνής Επιτροπή Αξιολόγησης ανέδειξε, ομόφωνα, το αρχιτεκτονικό προσχέδιο των αναγνωρισμένων και βραβευμένων αρχιτεκτονικών γραφείων «David Chipperfield Architects», στο Βερολίνο και «Αλέξανδρος Ν. Τομπάζης και Συνεργάτες Αρχιτέκτονες ΑΕ» στην Αθήνα.

Όσοι έχουν δει τα σχέδια, που έχουν δοθεί στη δημοσιότητα, μπορούν να διαπιστώσουν ότι η τελική μορφή του νέου Μουσείου αυξάνει το μέγεθος και το κύρος του, όμως, σέβεται απόλυτα το ύφος και το χαρακτήρα του Μουσείου. Στη σημερινή του μορφή και εντάσσει τις αλλαγές αρμονικά και σε συνάφεια με τον ευρύτερο αστικό ιστό, που το περιβάλλει.

Πριν λίγες ημέρες, στις 17 Απριλίου του 2024, υπεγράφη η Σύμβαση Δωρεάς, μεταξύ του Υπουργείου Πολιτισμού και του Μουσείου. Από τη μία πλευρά, ως Δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, από την άλλη πλευρά, ως Δωρητών.

 Η Σύμβαση Δωρεάς αφορά στην κάλυψη ποσού ύψους έως 40 εκατομμυρίων ευρώ, με αποκλειστική ευθύνη των Δωρητών και χωρίς καμία επιβάρυνση για το ελληνικό δημόσιο, προκειμένου να εκπονηθούν οι μελέτες, για να προχωρήσουμε στο στάδιο της κατασκευής.

Η δωρεά αυτή, λοιπόν, αφορά στο κόστος για τις μελέτες, προκειμένου για την έκδοση οικοδομικής άδειας, την ίδια την έκδοση της οικοδομικής άδειας, όπως και την εκπόνηση μελέτης εφαρμογής και τευχών δημοπράτησης, για την υλοποίηση της κατασκευής του Έργου.

 Το νομοσχέδιο περιλαμβάνει τέσσερα άρθρα, στο σύνολό του και σε αυτό έχει ενσωματωθεί η Σύμβαση Δωρεάς, που καλούμαστε να κυρώσουμε.

 Συγκεκριμένα, στο άρθρο 1, περιγράφεται ο σκοπός του νομοσχεδίου, ο οποίος, όπως ήδη ανέφερα, συνίσταται σε δωρεά και επομένως, χωρίς να υπάρχει καμία οικονομική επιβάρυνση του Υπουργείου Πολιτισμού και του Εθνικού Αρχαιολογικού Μουσείου. Αποσκοπεί στο να εξελιχθεί σε στάδιο κατασκευής το αρχιτεκτονικό προσχέδιο, το οποίο αναδείχθηκε, ομόφωνα, κατόπιν αξιολόγησης, από τη Διεθνή Επιτροπή Αξιολόγησης.

 Στο άρθρο 2, αναλύεται το αντικείμενο του νομοσχεδίου, δηλαδή η Κύρωση της Σύμβασης Δωρεάς, που υπογράφηκε, στις 17-04-2024.

Με το άρθρο 3, κυρώνεται η ανωτέρω Σύμβαση Δωρεάς, ενώ παρατίθεται το ίδιο το κείμενο της Συμβάσεως, το οποίο περιλαμβάνει όλες τις απαραίτητες λεπτομέρειες και τους όρους για την επιτυχή ολοκλήρωση της διαδικασίας.

Ενδεικτικά, τα σημαντικότερα σημεία της Σύμβασης είναι τα παρακάτω.

Στο άρθρο 2 της Συμβάσεως, όπου συμφωνείται το αντικείμενο και το ποσό της δωρεάς και διευκρινίζεται ότι οι δωρούμενες υπηρεσίες αφορούν στο ποσό των 40 εκατομμυρίων ευρώ και καλύπτουν την εξέλιξη του αρχιτεκτονικού προσχεδίου, σε στάδιο κατασκευής. Επαναλαμβάνω ότι καμία οικονομική συμμετοχή ή επιβάρυνση υπάρχει για το ελληνικό δημόσιο.

Σημαντικό είναι και το άρθρο 3 της Σύμβασης, όπου συμφωνείται ότι ο χρόνος υλοποίησης του έργου ανέρχεται σε 36 μήνες από την Κύρωση, δηλαδή, το 2027.

Με το άρθρο 5, καθορίζονται οι προδιαγραφές, που θα πρέπει να πληρούν οι μελέτες, τις οποίες έχει θέσει το Υπουργείο Πολιτισμού, για την εκπόνηση του αρχιτεκτονικού προσχεδίου, με βάση τη νομοθεσία για το περιεχόμενο των μελετών του ελληνικού δημοσίου, τους κανόνες της επιστήμης και της τέχνης και τις βέλτιστες διεθνείς πρακτικές.

Επίσης, περιγράφεται λεπτομερώς ο έλεγχος, στον οποίο θα υποβάλλεται κάθε μελέτη, όπως και η διαδικασία έγκρισης και ο χρόνος εντός του οποίου οφείλει να ολοκληρώνεται αυτή.

Στο άρθρο 6, υπάρχει λεπτομερής πρόβλεψη για τη διαδικασία πληρωμής των τιμολογίων και το χρονοδιάγραμμα εξόφλησής τους από τους δωρητές.

Επίσης, με το άρθρο 7, συστήνεται η Επιτροπή Παρακολούθησης του Έργου, η οποία είναι πενταμελής και επιφορτίζεται, με τη συστηματική παρακολούθηση και εποπτεία του έργου, καθώς και με την αντιμετώπιση τυχόν ζητημάτων, που μπορεί να ανακύψουν στην πορεία.

Η Επιτροπή στο τέλος κάθε διμήνου θα συντάσσει ενημερωτική αναφορά για όλα τα Συμβαλλόμενα Μέρη και θα συνεδριάζει τακτικά, μία φορά το μήνα.

Μέλη της Επιτροπής είναι ο Πρόεδρος και ο Γενικός Διευθυντής του Μουσείου και τρία στελέχη του Υπουργείου Πολιτισμού, με τις ειδικότητες του μηχανολόγου μηχανικού, του πολιτικού μηχανικού και του αρχιτέκτονα.

 Εξασφαλίζεται, με το άρθρο 8, ότι τα δικαιώματα πνευματικής ιδιοκτησίας, τα οποία προκύπτουν από τις μελέτες, θα ανήκουν στο Υπουργείο και στο Μουσείο.

Με το άρθρο 9 της Σύμβασης, προβλέπεται ότι, ως αναγνώριση της Δωρεάς, προβλέπεται η απόδοση τιμής, στη μνήμη των γονέων του πρώτου Δωρητή, με την απόδοση του ονόματος «Αίθουσα Ιωάννη και Εριέττας Λάτση», σε αίθουσα του αναμορφωμένου Μουσείου.

Στο άρθρο 10, καταγράφονται οι εκατέρωθεν υποχρεώσεις των Μερών και ειδικότερα οι Δωρητές αναλαμβάνουν την υποχρέωση να εξοφλήσουν τα τιμολόγια, ενώ το Υπουργείο και το Μουσείο, ενδεικτικά, αναλαμβάνουν την κύρωση της Σύμβασης με νόμο, την τήρηση της διαδικασίας εγκρίσεων και ελέγχων, τις απαραίτητες νομοθετικές και διοικητικές ενέργειες και άλλα.

Επίσης, το άρθρο 11 ορίζει ότι η αφετηρία της ισχύουσας Σύμβασης ταυτίζεται με την υπογραφή της, δηλαδή την 17 Απριλίου του 2024, υπό τον όρο της Κύρωσής της, ενώ υπάρχει πρόβλεψη και για την περίπτωση επέλευσης γεγονότος ανωτέρας βίας.

Τέλος, με το άρθρο 13 της Σύμβασης, καταγράφονται οι φορολογικές συνέπειες, όπως η απαλλαγή των δωρούμενων υπηρεσιών από το ΦΠΑ.

Επομένως, έχουμε μια απολύτως επωφελή για το ελληνικό δημόσιο σύμβαση, η οποία εξυπηρετεί, πλήρως, τα συμφέροντα του ελληνικού δημοσίου, γενικότερα, αλλά και ειδικότερα του Υπουργείου Πολιτισμού και του Εθνικού Αρχαιολογικού Μουσείου. Πιθανώς, κάποιος θα αναρωτηθεί, αν είναι απαραίτητη η αξιοποίηση κεφαλαίων από δωρητές;

Να θυμίσω ότι το ελληνικό κράτος, από συστάσεώς του, έχει στηριχθεί σε ευεργέτες και δωρητές. Δεν είναι καινοφανής έννοια αυτή και σε καμία περίπτωση δεν είναι χωρίς ιστορικό προηγούμενο και εγώ προσωπικά το βρίσκω εξαιρετικό και προφανώς, πράξη και πρότυπο, αλλά και προς μίμηση. Το να στηρίζουν, δηλαδή, επιφανείς Έλληνες δράσεις και προσπάθειες του ελληνικού κράτους προς όφελος του ελληνικού λαού.

 Πρόσφατα, άλλωστε, στην περίοδο της πανδημίας, πολλά έργα αναβάθμισης του ΕΣΥ, στηρίχθηκαν σε ιδιωτικές δωρεές, αλλά και στον τομέα του Πολιτισμού αντίστοιχα. Έχουμε, κατά καιρούς, δει αντίστοιχες πράξεις.

Θέλω να κλείσω, με την ελπίδα και την προτροπή, όλες και όλοι να δούμε τη γενικότερη εικόνα.

Οραματιζόμαστε και στοχεύουμε σε μια μεγάλη αναμόρφωση του Εθνικού Αρχαιολογικού Μουσείου, μια τεράστια αναβάθμιση, που πρωτίστως θα αναδείξει, με τον καλύτερο δυνατό τρόπο, όλο τον ιστορικό και πολιτιστικό πλούτο, που διαθέτει το Μουσείο, μέρος του οποίου, αυτή τη στιγμή, παραμένει στις αποθήκες του, γιατί δεν μπορεί να εκτεθεί κατάλληλα.

Με αυτόν τον τρόπο, θα ανοίξουμε ξανά τις πύλες του Εθνικού Αρχαιολογικού Μουσείου, σε όλο τον πλανήτη και θα είμαστε έτοιμοι να υποδεχτούμε, ακόμα περισσότερους επισκέπτες, από όλο τον κόσμο.

Ταυτόχρονα, όμως, αναβαθμίζουμε ένα ιστορικό σημείο του Κέντρου της Αθήνας και δίνουμε νέα πνοή στον αστικό ιστό της πρωτεύουσας. Είναι μια πολυδιάστατη, εμβληματική και ιδιαίτερα φιλόδοξη προσπάθεια, που θα διαρκέσει χρόνια.

 Είναι μια αληθινά εθνική υπόθεση, που θα αφήσουμε, ως παρακαταθήκη, στα παιδιά μας και στις επόμενες γενιές Ελλήνων. Γι’ αυτό θεωρώ αυτονόητο πως όλες οι πλευρές του ελληνικού Κοινοβουλίου οφείλουν να στηρίξουν το σημερινό νομοσχέδιο και να το υπερψηφίσουν. Σας ευχαριστώ.

 **ΧΡΙΣΤΟΥΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Σας ευχαριστούμε, κύριε Μπαρτζώκα.

Το λόγο έχει η κυρία Μάλαμα Κυριακή, εκ μέρους της Αξιωματικής Αντιπολίτευσης.

**ΚΥΡΙΑΚΗ ΜΑΛΑΜΑ (Εισηγήτρια Μειοψηφίας):** Ευχαριστώ, κύριε Πρόεδρε.

Κυρίες και κύριοι Βουλευτές, η Σύμβαση της δωρεάς για τις μελέτες της επέκτασης του Αρχαιολογικού Μουσείου, που έχουμε μπροστά μας, θα πρέπει να μελετηθεί προσεκτικά και σε ό,τι αφορά το κείμενο καθαυτό, αλλά και ως προς τη διαδικασία, που προηγήθηκε, μέχρι να φτάσουμε στο σημείο, που είμαστε σήμερα. Ναι, έχει δίκιο ο κύριος συνάδελφος. Το Εθνικό Αρχαιολογικό Μουσείο, θα πρέπει να το πούμε, αποτελεί το μοναδικό μουσείο παγκοσμίως στο είδος του. Και δεν το λέμε, έτσι αυθαίρετα, βέβαια εμείς. Πρόκειται για το μεγαλύτερο αρχαιολογικό μουσείο του κόσμου. Στην κοιτίδα του αρχαίου πολιτισμού, εδώ στην Αθήνα. Το οικόπεδο, στο οποίο βρίσκεται το κτίριο του Αρχαιολογικού Μουσείου, δωρήθηκε από την Ελένη Τοσίτσα, ενώ το ίδιο το κτίριο κτίστηκε και με χρήματα δωρητών, όπως των ευεργετών Νικολάου και Δημητρίου Βερναρδάκη.

Η επέκταση του Αρχαιολογικού Μουσείου, επίσης, δεν είναι σημερινή ιδέα. Όσο κι αν επεκταθεί άλλωστε, το Εθνικό Αρχαιολογικό Μουσείο ποτέ δεν θα είναι αρκετά μεγάλο, για να χωρέσει τον αστείρευτο αυτό πλούτο, τον οποίον έχουμε, του αρχαίου ελληνικού πολιτισμού. Υπήρξαν ιδέες, σε σχέση με την επέκταση του Εθνικού Αρχαιολογικού Μουσείου, από το Νικόλαο Καλτσά, Διευθυντή του Μουσείου. Υπήρξαν ιδέες για την προέκταση του, όχι από την πλευρά της Πατησίων, αλλά από την πλευρά της Μπουμπουλίνας. Ιδέες και σκέψεις, οι οποίες απασχόλησαν κατά καιρούς, το δημόσιο λόγο, πολύ έντονα.

Και ερχόμαστε στο σήμερα. Το Δεκέμβριο του 2020, το ίδρυμα «Νιάρχος», χρηματοδοτεί την προμελέτη σκοπιμότητας ανάπλασης του μουσείου και του περιβάλλοντος χώρου. Ένα χρόνο αργότερα, το Δεκέμβριο του 2021, χρηματοδοτείται από την αστική μη κερδοσκοπική εταιρεία, όπως είπατε, οικογένεια Νικολάου Λαιμού ΑΜΚΕ, με 650.000. Η εκπόνηση της μελέτης αρχιτεκτονικού σχεδίου, αναβάθμισης, ανάδειξης και υπόγειας επέκτασης του Εθνικού Αρχαιολογικού Μουσείου και την ανάπλαση του περιβάλλοντος χώρου.

Στη συνέχεια αυτής της χορηγίας, αποφασίζει η κυρία Υπουργός Πολιτισμού να διοργανώσει διεθνή αρχιτεκτονικό διαγωνισμό, με συμμετοχή δέκα ξένων αρχιτεκτονικών γραφείων, τα οποία θα συνεπικουρούνταν από ελληνικά γραφεία, σε δεύτερο ρόλο, όχι σε πρώτο ρόλο. Κι εδώ αρχίζουν τα προβλήματα.

Η διαδικασία χαρακτηρίζεται από αδιαφάνεια και έχουμε μπροστά μας προσφυγές στο Συμβούλιο της Επικρατείας. Όχι για την αρχιτεκτονική ιδέα, που επιλέχθηκε, αλλά για τη διαδικασία καθαυτή. Η εξέταση του θέματος από το Σ.τ.Ε. αναμένεται για το φθινόπωρο. Και ενδέχεται να τινάξει στον αέρα όλη τη διαδικασία, αλλά και την ίδια τη δωρεά, που έχουμε σήμερα στα χέρια μας. Το λέμε αυτό. για να τα έχουμε όλα υπόψη μας.

Επίσης, ένα στοιχείο σύγκρισης, που έχει ενδιαφέρον, είναι ότι στην αρχική φάση του διαγωνισμού, για το νέο μουσείο της Ακρόπολης, είχαν κατατεθεί πάνω από 400 συμμετοχές. Εδώ είχαμε έναν κλειστό διαγωνισμό, με 10 συμμετέχοντες, από επιλογή της Κυβέρνησης. Ενδεχομένως και από επιλογή της κυρίας Μαρέβα Μητσοτάκη, η οποία κατά δήλωσή της, οραματίζεται το συγκεκριμένο σχέδιο, με τον τρόπο, που το οραματίζεται, εδώ και τουλάχιστον επτά χρόνια.

Η αρχιτεκτονική ιδέα, που προκρίθηκε, είναι η βέλτιστη; Εμείς δεν μπορούμε να εκφράσουμε άποψη από τις 13 φωτορεαλιστικές μακέτες. Αυτό θα είναι και το αντικείμενο της μελετητικής δουλειάς, που έχει μπροστά του το Υπουργείο Πολιτισμού, αλλά και το Εθνικό Αρχαιολογικό Μουσείο.

Τίθεται, βέβαια, εδώ, ένα ερώτημα. Αν ο αρχιτεκτονικός αυτός διαγωνισμός διενεργήθηκε, λαμβάνοντας υπόψη του συγκεκριμένες τεχνικές προδιαγραφές, που τέθηκαν ή που δεν τέθηκαν από το Κεντρικό Αρχαιολογικό Συμβούλιο. Δηλαδή, με άλλα λόγια, αν η αρχιτεκτονική αυτή η ιδέα συμβαδίζει με το πλαίσιο του αρχαιολογικού νόμου. Αλλά και αυτό επίσης θα κριθεί στη μελετητική διαδικασία εκ νέου.

Επίσης, υπάρχει ένα πρακτικό και ρεαλιστικό ερώτημα, σε σχέση με τη Σύμβαση. Η Σύμβαση κάνει λόγο για ένα πολύ σφιχτό χρονοδιάγραμμα 36 μηνών, το οποίο, αν επεκταθεί για πάνω από ένα χρόνο, ο δωρητής δικαιούται να αποσύρει τη δωρεά. Ενδεικτικά, να πούμε ότι η αντίστοιχη φάση για το νέο Μουσείο της Ακρόπολης διήρκησε, πάνω από έξι χρόνια. Θα πρέπει να το λάβουμε και αυτό υπόψη μας.

Άρα, λοιπόν, υπάρχει ένα οριακό μελετητικό χρονοδιάγραμμα. Έχουμε μπροστά μας μια διαδικασία στο Συμβούλιο της Επικρατείας. Και όλα αυτά δημιουργούν μια σειρά από αβεβαιότητες.

Τίθεται, όμως και κάποιο ακόμα ένα ακόμα πρόβλημα και κάποια άλλα διαχειριστικά ερωτήματα. Ο αρχαιολογικός νόμος, σαφώς, επιτρέπει τις χρηματικές δωρεές σε μουσεία, αλλά μέσα από μη κερδοσκοπικά νομικά πρόσωπα. Εδώ, η δωρεά αφορά δύο φυσικά πρόσωπα και κατ’ επέκταση, βλέπουμε και σειρά από προβλέψεις, που δεν συνηθίζονται. Όπως για παράδειγμα, τα τιμολόγια θα κόβονται στο όνομα του Εθνικού Αρχαιολογικού Μουσείου και θα πληρώνονται από τα φυσικά πρόσωπα. Δεν είναι το μείζον στη Σύμβαση, όμως, το επισημαίνουμε και αυτό.

Επίσης, μας φαίνεται ασυνήθιστο το γεγονός ότι στη Σύμβαση ορίζεται μια Επιτροπή παρακολούθησης των διαδικασιών, από υπαλλήλους του Υπουργείου Πολιτισμού, οι οποίοι αναφέρονται ονομαστικά. Δεν είθισται αυτό, διότι, αν υποθέσουμε ότι κάποιος από αυτούς τους υπαλλήλους κωλύεται, για λόγους ανωτέρας βίας, τότε τι θα συμβεί; Αν χρειαστεί να αντικατασταθεί, τι θα πρέπει να γίνει; Θα πρέπει να γίνει τροποποίηση της Σύμβασης, για ένα τέτοιο διαδικαστικό θέμα και να ξαναέρθει το ζήτημα στη Βουλή για κύρωση και πάει λέγοντας.

Σε ό, τι αφορά τώρα την ίδια τη δωρεά, θεωρούμε θετικό στοιχείο ότι τα πνευματικά δικαιώματα των μελετών θα είναι ιδιοκτησία του ελληνικού δημοσίου. Ως προς το θέμα της ονομασίας, θα ήταν καλό να ήταν αποτέλεσμα συναινετικής επιλογής, με το Υπουργείο Πολιτισμού. Εδώ επίσης, και πρέπει να το πούμε αυτό, αντιγράφουμε παραδόσεις δωρητών μουσείων άλλων χωρών με την ονοματοδοσία αιθουσών. Γιατί στη δική μας μουσειακή παράδοση, δεν υπάρχει αυτό. Θέτουμε, λοιπόν, μια σειρά από ερωτήματα, στα οποία αναμένουμε τις απαντήσεις του Υπουργείου, για να αποσαφηνιστούν και μια σειρά από αβεβαιότητες.

Επίσης, παραμένει το θέμα της απόφασης του Συμβουλίου της Επικρατείας. Επί της διαδικασίας αρχιτεκτονικού διαγωνισμού, που δεν αφορά το αντικείμενο, βέβαια, της παρούσας Σύμβασης, αλλά η οποία εξελίχθηκε με λάθος τρόπο, με αποκλειστική ευθύνη της ίδιας της Κυβέρνησης, με κίνδυνο να συμπαρασύρει και την ίδια τη δωρεά. Είναι επίσης ένα ερωτηματικό.

Θέλουμε να ακούσουμε τις εξηγήσεις της κυρίας Υπουργού, τις οποίες θα λάβουμε υπόψη μας στην τελική μας τοποθέτηση, στην παρούσα Κύρωση στην ολομέλεια. Σας ευχαριστώ.

**ΧΡΙΣΤΟΥΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ κυρία Μάλαμα. Το λόγο έχει η ειδική αγορήτρια της Κ.Ο. «ΠΑΣΟΚ-Κίνημα Αλλαγής», κυρία Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ πολύ, κύριε Πρόεδρε. Κυρία Υπουργέ, το συζητούμενο νομοσχέδιο αφορά τη δωρεά Λάτση προς το Εθνικό Αρχαιολογικό Μουσείο και συγκεκριμένα, τη χρηματοδότηση, εκ μέρους των δωρητών, της εκπόνησης μελετών, για την αναβάθμιση και επέκταση του κτιρίου, που στεγάζει το Εθνικό Αρχαιολογικό Μουσείο.

Το Εθνικό Αρχαιολογικό Μουσείο, όπως είπαν και οι Εισηγητές, είναι το μεγαλύτερο μουσείο της Ελλάδας και ένα από τα εμβληματικότερα του κόσμου, αφού περιλαμβάνει την πλουσιότερη συλλογή από πρωτότυπα έργα του αρχαίου ελληνικού πολιτισμού. Στα 11.000 εκθέματα του περιλαμβάνονται έργα τέχνης, που προέρχονται, από την Ελλάδα, την Κύπρο, την Αίγυπτο, την Ιταλία και άλλες περιοχές και παρουσιάζουν πτυχές του αρχαίου ελληνικού κόσμου, των πολιτιστικών του επιτευγμάτων, καθώς και των επαφών του με όλο τον αρχαίο κόσμο.

Στεγάζεται σε ένα επιβλητικό νεοκλασικό κτίριο, στο κέντρο της Αθήνας και έχει καθαρό εμβαδόν, περίπου, 15 στρέμματα, ενώ με τη σχεδιαζόμενη επέκταση, το κτήριο θα φτάσει μέχρι τα 36 στρέμματα, περίπου. Η επέκταση του Εθνικού Αρχαιολογικού Μουσείου αποτελεί έργο τεράστιας εθνικής σημασίας, ενώ αφορά ένα σύνθετο έργο ανάπλασης, σε μια κομβική περιοχή της πρωτεύουσας.

Επομένως, επιβάλλεται, για όλες τις φάσεις του έργου, να υπάρχει μέγιστη δημοσιότητα, διαφάνεια και διαβούλευση. Μέχρι σήμερα, η πορεία του έργου έχει δημιουργήσει αρκετά ερωτήματα και προβληματισμούς.

Χαρακτηριστικές ήταν οι αντιδράσεις σύσσωμης της ελληνικής αρχιτεκτονικής κοινότητας, του ελληνικού τμήματος του Διεθνούς Συμβουλίου Μνημείων και Τοποθεσιών (ICOMOS), ως επίσημος τεχνικός σύμβουλος της UNESCO, των αρχαιολόγων, αλλά και μεμονωμένων προσωπικοτήτων, κυρίως, για την επιλογή κλειστού τύπου διαγωνισμού, ο οποίος, ουσιαστικά, απέκλειε την ισότιμη συμμετοχή των ελληνικών αρχιτεκτονικών γραφείων. Αντιδράσεις υπήρξαν και για τη σύσταση της διεθνούς πολυεπιστημονικής Επιτροπής αξιολόγησης, την οποία όρισε το Υπουργείο Πολιτισμού. Αυτή η Επιτροπή επέλεξε, ομόφωνα, την πρόταση του γραφείου του διεθνώς αναγνωρισμένου και πολυβραβευμένου βρετανού David Chipperfield και το αρχιτεκτονικό γραφείο του Αλέξανδρου Τομπάζη, αφού ήταν όρος του διαγωνισμού να συνεργαστούν ένα ξένο και ένα ελληνικό αρχιτεκτονικό γραφείο.

Όλα τα παραπάνω, βέβαια, ανήκουν στην ιστορία και θα συνοδεύουν την επέκταση και ανάπλαση του Εθνικού αρχαιολογικού μουσείου. Μέσα σε αυτό, λοιπόν, το πλαίσιο συζητάμε σήμερα για τη σύμβαση της δωρεάς, ανάμεσα στο Υπουργείο Πολιτισμού και του Εθνικού Αρχαιολογικού Μουσείου, ως δωρεοδόχων και του Σπύρου και Ντόροθυ Λάτση, ως δωρητών, η οποία υπεγράφη, στις 17 Απριλίου 2024 και ανέρχεται στο ποσό, έως 40 εκατομμύρια ευρώ.

Σύμφωνα με το αντικείμενο της Σύμβασης δωρεάς, οι μελέτες θα πληρούν τις προδιαγραφές, που έχει θέσει το Υπουργείο Πολιτισμού, για την εκπόνηση του αρχιτεκτονικού προσχεδίου, τις απαιτήσεις της νομοθεσίας, για το περιεχόμενο των μελετών του δημοσίου, τους κανόνες της επιστήμης και της τέχνης και τις βέλτιστες διεθνείς πρακτικές. Οι μελέτες θα εγκρίνονται από τις αρμόδιες επιτροπές και τα κεντρικά συμβούλια του Υπουργείου Πολιτισμού, θα παρακολουθούνται από Επιτροπή στελεχών του Υπουργείου Πολιτισμού και θα περιλαμβάνουν την εκπόνηση μελέτης εφαρμογής και τευχών δημοπράτησης, σύμφωνα με τις προδιαγραφές του ελληνικού δημοσίου, καθώς και την έκδοση οικοδομικής άδειας.

Η ολοκλήρωση της εκπόνησης των μελετών προβλέπεται, ως το τέλος του πρώτου εξαμήνου του 2027. Όπως προκύπτει, άλλωστε και από το Γενικό Λογιστήριο του Κράτους, η εν λόγω δωρεά καλύπτει το συνολικό κόστος των μελετών και των υπηρεσιών υποστήριξης του έργου. Κυρία Υπουργέ, η δωρεά αφορά, σύμφωνα με τη Σύμβαση, ένα ποσό, έως 40 εκατομμύρια ευρώ, το οποίο αφορά το κόστος μελέτης. Το ερώτημα, το οποίο προκύπτει, είναι το εξής. Αφού βλέπουμε και στην έκθεση, στη μελέτη βιωσιμότητας και σκοπιμότητας, ότι το κόστος θα είναι περίπου 300 εκατομμύρια ευρώ, εάν πέρα από το κομμάτι της μελέτης, που είναι η συγκεκριμένη δωρεά, έχει υπάρξει κάποια μελέτη ή κάποιος προγραμματισμός, σχετικά με το πού θα βρεθούν τα χρήματα, για την υλοποίηση μέχρι το 2027. Ποια στην ουσία θα είναι η χρηματοδότηση, μετά το τέλος των μελετών;

Προφανώς σε ό,τι αφορά τη συζητούμενη Σύμβαση δωρεάς, από τη στιγμή που προκύπτει ότι θα εξοικονομηθεί χρηματοδοτική δαπάνη από πλευράς δημοσίου, είμαστε θετικοί, διατηρώντας φυσικά την επιφύλαξη μας, για οτιδήποτε προκύψει, στη συζήτηση της Ολομέλειας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής)**: Το λόγο έχει ο κ. Δελής, Ειδικός Αγορητής του Κομμουνιστικού Κόμματος Ελλάδος.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. Κ.Κ.Ε.)**: Ξεκινώντας, να πούμε ότι σε όλους τους εμβληματικούς χώρους του πολιτισμού της χώρας μας, τα μνημεία, δηλαδή και τα μουσεία της, τα οποία χιλιάδες κόσμου επισκέπτονται καθημερινά, έχει γίνει παράδοση πλέον και το συναντά κανείς πολύ συχνά σε αυτά, να έχουν σε περίοπτη θέση μία φανταχτερή πινακίδα, με την αναγραφή κάποιων δωρητών, οι οποίοι συνήθως τυχαίνει να είναι και εφοπλιστικοί όμιλοι. Ορισμένα ενδεικτικά παραδείγματα: Ο αρχαιολογικός χώρος της Ακρόπολης φέρει την υπογραφή του ιδρύματος «Ωνάση», στην Εθνική Πινακοθήκη φιγουράρει το σήμα και η υπογραφή του ιδρύματος «Σταύρος Νιάρχος», στο Εθνικό Αρχαιολογικό Μουσείο προβάλλει, μέχρι σήμερα, η υπογραφή της εφοπλιστικής οικογένειας Λαιμού και αύριο θα προστεθεί της οικογένειας Λάτση, καθώς με τη Σύμβαση, την οποία εισάγετε προς κύρωση, τώρα και όπως γράφετε στο 9ο άρθρο της, μία κεντρική αίθουσα του αποπερατωμένου κτιρίου του Εθνικού Αρχαιολογικού Μουσείου θα ονομαστεί «Αίθουσα Ιωάννη και Εριέτας Λάτση». Δεν χρειάζεται, νομίζω, να δώσουμε περισσότερα παραδείγματα. Όλοι τα γνωρίζουν και τα βλέπουν.

Βεβαίως, η άμεση αξιοποίηση του πολιτισμού, αλλά και της παιδείας, από τους κεφαλαιοκράτες δεν είναι κάτι το πρωτόγνωρο. Αρκεί να σκεφτούμε το πλαίσιο της λεγόμενης εταιρικής κοινωνικής ευθύνης, δηλαδή, το ιδεολόγημα εκείνο, που λέει ότι οι επιχειρήσεις είναι, που οδηγούν στην ανάπτυξη της κοινωνίας και γι’ αυτό θα πρέπει να εμφανίζουν και ένα κοινωνικό πρόσωπο. Θα πρέπει να αναλαμβάνουν να αναπτύξουν και κοινωνικούς τομείς, με βάση, βέβαια, τις δικές τους αξίες και τα δικά τους συμφέροντα. Έτσι καλλιεργούν και την αυταπάτη, ότι το κεφάλαιο μπορεί να έχει και κοινωνικό πρόσωπο, ότι μπορεί να βάλει τον άνθρωπο, πάνω από τα κέρδη, που έλεγαν κάποτε, πριν μερικά χρόνια κάποιοι.

Ταυτόχρονα, μέσα από τις δραστηριότητες κοινωνικής ευθύνης, εξασφαλίζουν και τη διαφήμισή τους και φιλοτεχνούν ή και αποκαθιστούν ορισμένοι το όνομά τους, ενώ τόσο η δωρεά όσο και η χορηγία, ας μην ξεχνάμε ότι αποτελούν βασικές κατευθύνσεις της Ευρωπαϊκής Ένωσης για τον πολιτισμό. Δεν πρόκειται, δηλαδή, για ένα καινούργιο φαινόμενο και ούτε ασφαλώς αφορά μόνο το χώρο του πολιτισμού. Από την ίδρυση ακόμα του ελληνικού κράτους αρχίζει και εμφανίζεται αυτό το φαινόμενο. Εφοπλιστές και διάφοροι μεγαλοεπιχειρηματίες δωρίζουν στο κράτος νοσοκομεία, σχολεία και άλλα κοινωνικά αγαθά, αποκτώντας, ταυτόχρονα, τον τίτλο του εθνικού ευεργέτη. Τα ονόματα είναι γνωστά. Με τον τρόπο αυτόν, οι συγκεκριμένοι κάθε φορά δωρητές κεφαλαίου, αλλά και συνολικότερα το κεφάλαιο, προβάλλονται, ως η δήθεν πηγή της λαϊκής ευημερίας και της προόδου, αυτοί, δηλαδή, που οδηγούν μπροστά την κοινωνία και με υψηλές μάλιστα αξίες και ευαισθησίες, ειδικά απέναντι στον πολιτισμό αυτού του τόπου. Έτσι γι’ αυτόν το λόγο, ένα πλήθος ομιλιών επιχειρηματικών επιδιώκουν, με χορηγίες και δωρεές, σταγόνες κυριολεκτικά στον ωκεανό του πλούτου, που έχουν συσσωρεύσει, από την εκμετάλλευση των εργαζομένων, να αποκαταστήσουν την αιματοβαμμένη – γιατί τέτοια είναι η φύση του κεφαλαίου στη λαϊκή συνείδηση – καλλιεργώντας, ταυτόχρονα, μέσα από κάθε λογής προγράμματα, αντίληψη ότι κοινωνική πρόοδος χωρίς το κεφάλαιο δεν μπορεί να υπάρξει.

Τα ποσά των δωρεών φαντάζουν σε μας δυσθεώρητα και είναι, όταν βλέπεις μπροστά σου να χορεύουν εκατομμύρια, αλλά για τους δωρητές αποτελούν ψίχουλα, αφού έχουν δισεκατομμύρια κέρδη από κρατικές παροχές και διευκολύνσεις, τις οποίες, βέβαια, χρυσοπληρώνει ο ελληνικός λαός. Θα πούμε μερικές από αυτές τις διευκολύνσεις, τις οποίες εξασφαλίζουν, βέβαια, διαχρονικά όλες ανεξαιρέτως οι κυβερνήσεις. Είναι το ιερό τους δισκοπότηρο, είναι η πλήρης απαλλαγή των εφοπλιστών ομίλων από την υποχρέωση καταβολής φόρου. Είναι η εκμετάλλευση των εργαζομένων στις επιχειρήσεις τους, αλλά και η εκμετάλλευση ολόκληρων λαών σε χώρες του αποκαλούμενου τρίτου κόσμου, καθώς συμμετέχουν και αυτοί, βεβαίως, οι μεγαλόσχημοι, στη ληστεία των πλουτοπαραγωγικών πηγών τους.

Για να γίνουμε πιο συγκεκριμένοι σε ό,τι αφορά τη συγκεκριμένη Σύμβαση, θυμίζουμε εδώ ότι ο όμιλος Λάτση δωρίζει μεν το ποσό των 40 εκατ. ευρώ, αλλά μερικά χρόνια πριν και με αποφάσεις των προηγούμενων κυβερνήσεων και της Νέας Δημοκρατίας και του ΣΥΡΙΖΑ, τους πρωθυπουργούς, μάλιστα, των οποίων Σαμαρά, Τσίπρα και Μητσοτάκη ευχαρίστησε ονομαστικά και προσωπικά ο ίδιος ο κ. Λάτσης, απέκτησε λοιπόν αυτός ο όμιλος τα 6.000 στρέμματα του πρώην αεροδρομίου του Ελληνικού σχεδόν δωρεάν. Όπως παλαιότερα σχεδόν τζάμπα αγόρασε, πήρε και τα ΕΛ.ΠΕ., τα ελληνικά πετρέλαια, τα οποία μέσα σε ένα χρόνο του απέφεραν, βέβαια, κέρδη εκατοντάδων εκατομμυρίων. Είναι φανερό, λοιπόν, πως οι δωρεές και οι ευεργεσίες δεν γίνονται ποτέ με το αζημίωτο. Θυμίζουν εκείνο το γνωστό «τώρα μας δίνουν το αβγό, μα πριν μας πήρανε την κότα». Κοστίζουν, βέβαια, πανάκριβα στον ελληνικό λαό, όχι μόνο οικονομικά, αλλά και ιδεολογικά, αφού αυτό που μένει τελικά είναι αυτή η μεγάλη πινακίδα και οι ευχαριστίες προς τον ευεργέτη και πουθενά, μα πουθενά, με ποιανών τον ιδρώτα φτιάχνονται όλοι αυτοί οι εθνικοί ευεργέτες.

Από την άλλη, είναι πραγματικά εντυπωσιακή η αντίφαση, από τη μία να ετοιμάζονται ανακαινίσεις και ανέγερση προσθηκών – βεβαίως, καλοδεχούμενες και πρέπει να γίνουν - την ίδια στιγμή, όμως, αυτή τη στιγμή, που μιλάμε, που υπάρχουν αίθουσες αυτού του Εθνικού Αρχαιολογικού Μουσείου, όπως και όλων των υπολοίπων μουσείων, που έγιναν πρόσφατα νομικά πρόσωπα δημοσίου δικαίου, αίθουσες, οι οποίες παραμένουν κλειστές, λόγω υποστελέχωσης τους, λόγω έλλειψης προσωπικού. Τα μουσεία δεν είναι μόνο οι προθήκες και τα μνημεία, τα αγάλματα, τα αγγεία και όλα αυτά τα εξαιρετικά καλλιτεχνήματα, είναι και οι άνθρωποί τους.

Τέλος, θυμίζουμε ότι ο τρόπος επιλογής των συγκεκριμένων αρχιτεκτονικών γραφείων είχε, τότε, ξεσηκώσει αντιδράσεις από επιστημονικούς φορείς και σωματεία, καθώς, για μια ακόμα φορά, με το τέχνασμα των δωρεών και των χορηγιών, στην προκειμένη περίπτωση της οικογένειας Λαιμού – ήταν τότε οι ανοιχτοί διαγωνισμοί – παρακάμπτονταν κατά κανόνα, με αντιδεοντολογικές και παράτυπες ή ακόμα και παράνομες διαδικασίες. Ουσιαστικά, με το τέχνασμα αυτών των χορηγιών, ο δημόσιος χώρος εκχωρείται στις επιθυμίες των μεγαλοεπιχειρηματιών, οι οποίοι επιλέγουν, με κριτήρια, βέβαια, συμφεροντολογικά το μελετητή του έργου, αλίμονο, όπως είχαμε σημειώσει τότε και σε μία σχετική κοινοβουλευτική ερώτηση, που είχαμε κάνει, ως Κ.Κ.Ε., για το συγκεκριμένο ζήτημα.

Για όλους τους παραπάνω, λοιπόν, λόγους το Κόμμα μας, το Κ.Κ.Ε, επιμένει ότι η δαπάνη για τις υποδομές, για τον εξοπλισμό, για τη λειτουργία των κρατικών δομών και των κοινωνικών υπηρεσιών, θα πρέπει να καλύπτονται όλα αυτά εξ ολοκλήρου και αποκλειστικά από το κράτος. Χρήματα υπάρχουν από την υπερφορολόγηση του ελληνικού λαού, αλλά δυστυχώς, ποτέ δεν γυρίζουν σε αυτόν, γιατί χαρίζονται στους μονοπωλιακούς ομίλους, οι οποίοι χτίζουν το κοινωνικό τους προφίλ και με αυτόν τον τρόπο, την ίδια στιγμή, που κερδοσκοπούν σε βάρος του λαού. Για όλους αυτούς τους λόγους, καταψηφίζουμε, βέβαια, τη συγκεκριμένη Σύμβαση. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Τον λόγο έχει η κυρία Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. της «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, αναντίρρητα το Εθνικό Αρχαιολογικό Μουσείο είναι το μεγαλύτερο μουσείο της χώρας και ταυτόχρονα ένα από τα σημαντικότερα στον κόσμο, διαθέτοντας μοναδικές συλλογές. Είναι, όμως, αντιμέτωπο με προβλήματα δεκαετιών. Ένα μουσείο πρέπει να έχει επιστημονικούς, ερευνητικούς και εκπαιδευτικούς σκοπούς και να συνδέεται άμεσα με την πολιτιστική ταυτότητα της χώρας και της εικόνας της διεθνώς. Οι ταχείες κοινωνικές και πολιτισμικές εξελίξεις και η ραγδαία τεχνολογική ανάπτυξη έχουν διαμορφώσει ένα νέο κοινό, με αυξημένες απαιτήσεις και διαφορετικές πολιτιστικές, εκπαιδευτικές και κοινωνικές ανάγκες, ενδιαφέροντα και προσδοκίες, το οποίο αναζητά στο μουσείο, όχι μόνο το θεματοφύλακα των συλλογών, αλλά ένα σύνθετο και πολυδύναμο θεσμό, με εξωστρέφεια και δυνατότητα επικοινωνίας, τόσο του γενικού πολιτιστικού μηνύματος όσο και της ειδικότερη μαρτυρίας, που απορρέει, από τις συλλογές του κάθε μουσείου ξεχωριστά.

Τα στοιχεία του παρελθόντος θα μπορούσαμε να πούμε ότι αποτελούν, ταυτόχρονα, αφετηρία για την πορεία ενός λαού. Διαδίδονται μέσα στο χρόνο και διατηρούνται, ως πολιτισμικά κειμήλια, τόσο μέσα στη συνείδηση του ανθρώπου όσο και εμπράκτως, μέσω της διαφύλαξης του υλικού πολιτισμού. Στον πυρήνα του Μουσείου, πρέπει να βρίσκεται ο ίδιος ο άνθρωπος. Θα πρέπει να ενισχύει την κοινωνία. Εξάλλου, η λέξη «μουσείο» στην αρχαία Ελλάδα σήμαινε τέμενος των μουσών. Αποτελούσε χώρο διαλογισμού και ήταν σχεδιασμένο, έτσι ώστε να μπορεί να εμπνεύσει φιλοσοφικές συζητήσεις. Η εξέλιξή του είναι σε άμεσο διάλογο με την ίδια την κοινωνία, μέσα στην οποία, σαν οργανισμός, ζει και αναπτύσσεται. Είναι, πράγματι, κομβικής σημασίας και αποτελείται από πολλές και διαφορετικές πτυχές.

Σύμφωνα με το άρθρο 1, όπου αναλύεται ο σκοπός, με το παρόν νομοσχέδιο, επιδιώκεται η δωρεά, χωρίς κάποια οικονομική δαπάνη του Υπουργείου Πολιτισμού και του νομικού προσώπου δημοσίου δικαίου, με την επωνυμία «Εθνικό Αρχαιολογικό Μουσείο». Προωθείται, μέσω αυτής, η παροχή των υπηρεσιών, που απαιτούνται, για να εξελιχθεί η κατασκευή του αρχιτεκτονικού προσχεδίου, το οποίο εκπονήθηκε, σύμφωνα με τη σχετική υπουργική απόφαση της Υπουργού Πολιτισμού, αξιολογήθηκε από διεθνή επιτροπή αξιολόγησης και αφορά στην αναβάθμιση και επέκταση του κτιρίου, που στεγάζει το Εθνικό Αρχαιολογικό Μουσείο.

 Υπενθυμίζεται ότι με το ν.5021/2023 το Εθνικό Αρχαιολογικό Μουσείο, το Αρχαιολογικό Μουσείο Θεσσαλονίκης, το Αρχαιολογικό Μουσείο Ηρακλείου, το Βυζαντινό και Χριστιανικό Μουσείο και το Μουσείο Βυζαντινού Πολιτισμού έχουν μετατραπεί σε νομικά πρόσωπα δημοσίου δικαίου. Όπως είχαμε τονίσει, το μουσείο είναι κοινωνικό αγαθό, χώρος ανοιχτού διαλόγου, διαφορετικής έκφρασης, με τη συμμετοχή της κοινότητας και ως εκ τούτου, τα ιδιωτικά συμφέροντα δεν έχουν καμία θέση σε αυτά. Υπερασπιζόμασταν και εξακολουθούμε να υπερασπιζόμαστε το δημόσιο χαρακτήρα των μουσείων. Στόχος κάθε κυβέρνησης θα έπρεπε, κατά την άποψή μας, να είναι η βελτίωση της κτιριακή υποδομής των μουσείων και η αναβάθμιση των προδιαγραφών ασφαλείας τους.

 Σύμφωνα με το άρθρο 2, αντικείμενο του παρόντος είναι η κύρωση της Σύμβασης δωρεάς, που υπογράφηκε, τη 17η Απριλίου του 2024, μεταξύ, αφενός του Υπουργείου Πολιτισμού και του νομικού προσώπου δημοσίου δικαίου, με την επωνυμία «Εθνικό Αρχαιολογικό Μουσείο», ως δωρεοδόχων και αφετέρου του Σπυρίδωνα Λάτση και Ντόροθι συζύγου Λάτση, ως δωρητών. Οι δωρητές αναλαμβάνουν να χρηματοδοτήσουν, αποκλειστικά, με δική τους δαπάνη, χωρίς καμία επιβάρυνση των δωρεοδόχων και ως του ποσού των 40 εκατομμυρίων ευρώ την παροχή των υπηρεσιών, ώστε τα αρχιτεκτονικά γραφεία, που εκπόνησαν το αρχιτεκτονικό προσχέδιο, να εκπονήσουν τις περαιτέρω απαιτούμενες μελέτες για την υλοποίησή του. Τις αδυναμίες του δημοσίου έρχονται να καλύψουν, για ακόμη μια φορά, οι ιδιώτες.

Αναφορικά με το κείμενο της Συμφωνίας, στο άρθρο 1, όπου δίνονται οι ορισμοί, πρόκειται για τυπικούς ορισμούς, με σκοπό να περιγράφεται, με τρόπο σαφέστερο, στη Σύμβαση δωρεάς.

 Στο άρθρο 2, όπου εξειδικεύεται το αντικείμενο και το ποσό της δωρεάς, αναφέρεται το αντικείμενο της Σύμβασης, που είναι η χρηματοδότηση, εκ μέρους των δωρητών και των απαιτούμενων υπηρεσιών, με αποκλειστικά δική τους δαπάνη, άνευ ουδεμίας οικονομικής συμμετοχής των δωρεοδόχων. Το συνολικό κόστος των δωρούμενων υπηρεσιών προϋπολογίζεται στα 40 εκατομμύρια, κατ’ ανώτατο όριο, αλλά δεν αναφέρεται πουθενά η περίπτωση υπέρβασης αυτού του ποσού. Στην παράγραφο 2 αυτού του άρθρου, θα έπρεπε να αναφέρεται ότι το συνολικό κόστος των δωρούμενων υπηρεσιών προϋπολογίζεται στο ποσό των 40 εκατομμυρίων ευρώ, κατά μέγιστο όριο και καλύπτει, στο σύνολό του, την εξέλιξη του αρχιτεκτονικού προσχεδίου, σε στάδιο κατασκευής, αποκλειομένης κάθε περίπτωσης υπέρβασης αυτού.

 Στο άρθρο 3, αναφορικά με το χρόνο υλοποίησης του έργου, αναφέρεται ότι η υλοποίηση του έργου θα ολοκληρωθεί σε 36 μήνες από την κύρωση της Σύμβασης, με νόμο.

Σύμφωνα με το παράρτημα 3, διαπιστώνεται ότι το έργο χωρίζεται σε τρία στάδια. Το προπαρασκευαστικό στάδιο, το στάδιο της προμελέτης, το στάδιο της οριστικής μελέτης, το στάδιο της μελέτης εφαρμογής και το στάδιο των τευχών δημοπράτησης. Η δωρεά υπενθυμίζεται ότι καλύπτει μέχρι και τα τεύχη δημοπράτησης. Από εκεί και πέρα, τι μέλλει γενέσθαι;

 Στο άρθρο 4, αναφορικά με τα συμφωνητικά παροχής των δωρούμενων υπηρεσιών, οι δωρούμενες υπηρεσίες θα παρασχεθούν, δυνάμει συμφωνητικών, τα οποία θα καταρτιστούν, μεταξύ μουσείου, ως αναθέτουσα αρχή και μελετών ή συνεργατών τους. Πρόκειται για μία πρόβλεψη, η οποία περιπλέκει τα πράγματα και η Σύμβαση χάνει σε θέματα διαφάνειας. Τουλάχιστον, το προσχέδιο των συμφωνητικών θα έπρεπε να ενσωματωνόταν στο παρόν. Έτσι όπως τίθεται, το μουσείο, ως αναθέτουσα αρχή, θα μπορεί να αναθέτει, ανάλογα με το είδος του διαγωνισμού, σε μελετητές και συνεργάτες τους, κατά το δοκούν, με ό,τι αυτό συνεπάγεται.

Με το άρθρο 5 της Σύμβασης, προβλέπεται ότι οι μελέτες θα πληρούν τις προδιαγραφές, που έχει θέσει το Υπουργείο Πολιτισμού, για την εκπόνηση του αρχιτεκτονικού προσχεδίου, τις απαιτήσεις της νομοθεσίας για το περιεχόμενο των μελετών του ελληνικού δημοσίου κ.λπ.. Κάθε μελέτη ελέγχεται, κατά τη διάρκεια και την ολοκλήρωση κάθε σταδίου και υπογράφεται από τους υπεύθυνους υποστήριξης, ως προς την πληρότητα και επάρκεια τους. Σε περίπτωση έγκρισης, την επόμενη ημέρα, ο Πρόεδρος του μουσείου διαβιβάζει στο Υπουργείο την αποδεκτή μελέτη. Ουσιαστικά, περιγράφονται τα στάδια έγκρισης των εκπονούμενων μελετών. Ωστόσο, πουθενά, δεν αναφέρεται τι γίνεται, σε περίπτωση καθυστέρησης έγκρισης, ούτε ορίζεται ένα ανώτατο χρονικό περιθώριο έγκρισης της μελέτης από το Δ.Σ. του μουσείου. Μπορεί αυτή να εισάγεται εντός 5 ημερών από τον Πρόεδρο, αλλά η απόφαση έγκρισης δεν οριοθετείται χρονικά. Το ίδιο γίνεται και όταν η εγκρινόμενη μελέτη αποστέλλεται από το Δ.Σ. του μουσείου στις αρμόδιες υπηρεσίες του Υπουργείου για εγκρίσεις, θεωρήσεις. Όλες αυτές οι παραλείψεις μπορούν να βγάλουν το έργο εκτός προγραμματισμού.

Στο άρθρο 6, περιγράφεται ο τρόπος εξόφλησης των σχετικών τιμολογίων. Αναφέρεται, γενικά και αόριστα, ότι η ενημέρωση εξόφλησης προς τους δωρητές θα γίνεται, μετά την ολοκλήρωση του άρθρου 5 και του ελέγχου των μελετών. Θα πρέπει, μετά τον έλεγχο και τη θεώρηση των μελετών από τις αρμόδιες υπηρεσίες του Υπουργείου, να αποστέλλεται σχετική ενημέρωση, αλλιώς υπάρχει κίνδυνος λανθασμένης ερμηνείας, που θα οδηγήσει το Δ.Σ. του μουσείου να μην αναμένει τη θεώρηση της μελέτης από το Υπουργείο και να αποστείλει την ενημέρωση εξόφλησης προς τους δωρητές, χωρίς να έχει ολοκληρωθεί πλήρως το στάδιο ελέγχου. Εφόσον η διάταξη αυτή σχετίζεται με την εξόφληση των τιμολογίων προς τους μελετητές για την εκπόνηση των μελετητών, θα έπρεπε να υπάρχει και μία ποινική ρήτρα καθυστερημένης παράδοσης μελέτης ή υπέρβασης του προκαθορισμένου χρόνου παράδοσης.

Με το άρθρο 7, προβλέπεται η συγκρότηση πενταμελούς Επιτροπής παρακολούθησης του έργου, με σκοπό τη διασφάλιση της ομαλής και έγκυρης υλοποίησης αυτού. Η πενταμελής Επιτροπή απαρτίζεται από τον Πρόεδρο του μουσείου, το Γενικό Διευθυντή του μουσείου, έναν μηχανολόγο μηχανικό του Υπουργείου, έναν πολιτικό μηχανικό του Υπουργείου και έναν αρχιτέκτονα του Υπουργείου, ενώ καθήκοντα γραμματέα ασκεί υπάλληλος του Υπουργείου ειδικότητας ΔΕ διοικητικού λογιστικού. Τα μέλη της Επιτροπής θα αμείβονται και πως;

Σχετικά με τα δικαιώματα πνευματικής ιδιοκτησίας του άρθρου 8, προβλέπεται ότι από την εξόφληση των τιμολογίων από τους δωρητές όλα τα πνευματικά δικαιώματα από τις μελέτες εισφέρονται από τους δωρητές του Υπουργείου και του μουσείου, χωρίς οποιοδήποτε αντάλλαγμα.

Πρέπει, στη συγκεκριμένη διάταξη, να προστεθεί παράγραφος, που θα σχετίζεται με το απόρρητο εχεμύθειας όλων των εμπλεκομένων μερών, σχετικά με τα πνευματικά δικαιώματα των δωρούμενων μελετών.

Με το άρθρο 9 και την αναγνώριση της δωρεάς, ο δωρητής απαιτεί από τον δωρεοδόχο την ονομασία του κτιρίου του Μουσείου, που θα διαμορφωθεί, επ’ ονόματι των γονέων του Ιωάννη και Εριέττας Λάτση.

Στο άρθρο 10, αναφέρονται οι υποχρεώσεις των δωρητών και των δωρεοδόχων. Συγκεκριμένα, οι δωρητές υποχρεούνται στην εξόφληση των τιμολογίων των μελετητών και υπευθύνων επεξεργασίας του έργου. Και, πέραν της εξόφλησης, δεν μπορεί να αναζητηθεί αξίωση ή ευθύνη από την ανάθεση των δωρούμενων υπηρεσιών. Και, από την άλλη, το Υπουργείο και το Μουσείο οφείλει να διευκολύνει τις διαδικασίες και να ελέγχει την τήρηση των προβλεπομένων. Οι υποχρεώσεις αυτές περιγράφονται και στα προηγούμενα άρθρα.

Με το άρθρο 11, προβλέπεται ότι η ισχύς αυτής έρχεται από την υπογραφή της, υπό την αίρεση της κύρωσης της με νόμο. Η Σύμβαση ολοκληρώνεται με την εξόφληση, εκ μέρους των δωρητών, όλων των δωρούμενων υπηρεσιών, ενώ, σε περίπτωση επέλευσης γεγονότος ανωτέρας βίας, οι προθεσμίες του Παραρτήματος 3 αναστέλλονται για όσο διάστημα διαρκεί αυτή και το χρονοδιάγραμμα προσαρμόζεται ανάλογα. Αν, όμως, η αναστολή διαρκέσει παραπάνω από έτος, τότε οι δωρητές θα δύναται να καταγγείλουν τη Σύμβαση. Αυτό, φυσικά, και θα αφήσει ξεκρέμαστο το δημόσιο. Εδώ έπρεπε να υπάρχει εδάφιο, που θα αποποιείται και το δημόσιο την ευθύνη, σε περίπτωση αναστολής πέραν του έτους.

Σύμφωνα με το άρθρο 12, η Σύμβαση λύεται, αν δεν κυρωθεί με νόμο, αν ολοκληρωθεί το έργο δια καταγγελίας, σε περίπτωση παραβίασης όρου και δια καταγγελίας των δωρητών, αν καταστεί αδύνατη ή εξόχως δυσχερής. Πρέπει να αποσαφηνιστεί τι νοείται με τον όρο «εξόχως δυσχερής».

Σύμφωνα με το άρθρο 13, οι δωρούμενες υπηρεσίες απαλλάσσονται από ΦΠΑ, ενώ τα συμφωνητικά, για την υλοποίηση του κάθε σταδίου του έργου, μεταξύ Μουσείου και μελετητών δεν συνιστούν δημόσιες συμβάσεις.

Το άρθρο 14 ορίζει ότι η Σύμβαση διέπεται από το ελληνικό δίκαιο και κάθε διαφορά επιλύεται μεταξύ των μερών, σύμφωνα με την καλή πίστη και κατόπιν αμοιβαίας συνεννόησης, εντός 40 ημερών. Αν πάλι δεν επιλυθεί η διαφορά, αρμόδια είναι τα δικαστήρια της Αθήνας.

Με το άρθρο 15, ορίζονται οι διευθύνσεις και οι αντίκλητοι, στους οποίους θα κοινοποιούνται γνωστοποιήσεις, επιστολές, καταγγελίες κλπ..

Με τους ως άνω προβληματισμούς, επιφυλασσόμαστε για την ψήφιση του παρόντος στην Ολομέλεια. Σας ευχαριστώ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Μανωλάκου Διαμάντω, Ασημακοπούλου Σοφία Χάιδω, Μπούμπας Κωνσταντίνος, Φωτίου Θεανώ, Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε την κυρία Ασημακοπούλου. Το λόγο έχει η κυρία Φωτίου, από τη Νέα Αριστερά. Ορίστε.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε.

Κυρία Υπουργέ, πραγματικά μια μεγάλη τύχη με φέρνει, σήμερα, εδώ, να μιλήσω για το Αρχαιολογικό Μουσείο και την επέκτασή του. Είναι ένα θέμα, που απασχολεί τη Σχολή Αρχιτεκτόνων, στη οποία δίδασκα 40 χρόνια, από διάφορες θέσεις, μέχρι καθηγήτρια Σύνθεσης. Από τη μέρα, που μπήκα στη Σχολή Αρχιτεκτόνων, το Αρχαιολογικό Μουσείο για μας ήταν το σπίτι μας, γιατί τα μισά μαθήματα τα κάνουμε εκεί - όχι μόνο τέχνης και γλυπτικής, αλλά και ζωγραφικής. Επομένως, ήταν το σπίτι μας, η γειτονιά μας. Όλη την ώρα βρισκόμασταν εκεί και, όσο μεγαλώναμε, είχαμε πάντα την έγνοια τι θα γινόταν το Αρχαιολογικό Μουσείο και πώς θα μπορούσε να επεκταθεί. Τα 10 τελευταία χρόνια, έκανα αυτή τη δουλειά πια σαν καθηγήτρια. Δηλαδή, έκανα προτάσεις για την επέκταση του.

Η ορθή επέκταση του Αρχαιολογικού Μουσείου είναι η οδός Τοσίτσα, που είναι ελεύθερη να γίνει και φυσικό πεδίο -όπως θέλετε- με κοιλώματα και υπερυψώσεις και να συνδεθεί ευθέως με το Αρχαιολογικό Μουσείο. Τα είχαμε πει, τα είχαμε συζητήσει. Κανείς δεν τα άκουσε.

Αντ’ αυτού, ξαφνικά, ενώ γνωρίζουμε ότι το Αρχαιολογικό Μουσείο δεν είναι μόνο η παγκόσμια αρχαιολογική κιβωτός του πολιτισμού μας, αλλά είναι και το μεγάλο τοπόσημο της Αθήνας -όταν περνάς από την Πατησίων, βλέπεις το Αρχαιολογικό Μουσείο και όλο τον μπροστινό χώρο- αυτόν δεν θα τον ξαναδείς ποτέ, αν εφαρμοστεί αυτή η συγκεκριμένη μελέτη, που προκρίθηκε και η οποία, τώρα, χρηματοδοτείται, για να υλοποιηθεί.

Βεβαίως, σε έναν αρχιτεκτονικό διαγωνισμό –κλειστό, όπως αυτόν εδώ – συνήθως αποζημιώνονται όλοι οι μετέχοντες, ώστε να μπορούν να χρησιμοποιηθούν στοιχεία των προτάσεών τους, μετά από αυτόν που θα γίνει. Το λέω αυτό, γιατί ίσως δεν ξέρουν όλοι οι συνάδελφοι εδώ τις διαδικασίες των αρχιτεκτονικών διαγωνισμών.

Και πάμε, λοιπόν, να δούμε τη διαδικασία. Επειδή δίδασκα Αρχιτεκτονική Σύνθεση, τιμώ το γραφείο του David Chipperfield. Ξέρω πολύ καλά τη δουλειά του, ξέρω πολύ καλά τα μεγάλα έργα, που έχει κάνει. Όμως, ανάλογα με τι στοιχεία του δίνεις, τότε ο αρχιτέκτονας -ακόμη και ο σπουδαιότερος- μπορεί να κάνει το μεγαλύτερο λάθος. Και, εδώ, τού δώσατε λάθος στοιχεία.

Πάμε, λοιπόν, να δούμε ποια ήταν η διαδικασία, που είναι προβληματική και επί της ουσίας παράνομη για 2 και 1α λόγους:

Αντί το Υπουργείο Πολιτισμού να προκηρύξει έναν διεθνή αρχιτεκτονικό διαγωνισμό, - σε συνεργασία σύμφωνα με τις προδιαγραφές της UIA-UNESCO, όπως ρητά προέβλεπε η σχετική Υπουργική Απόφαση - προτίμησε να οργανώσει έναν κλειστό διαγωνισμό, που επέλεξε μόνος του ποια γραφεία θα μετέχουν. Και, βέβαια, με υποβαθμισμένο ρόλο, υποτιμητικό τεράστιο για τα ελληνικά γραφεία, ως συνεργαζόμενα, με υποβαθμισμένο δευτερεύοντα ρόλο.

Επισημαίνουμε ότι η επιλογή αυτή δεν είναι μόνο παράνομη, αλλά -όπως υπογραμμίζει και το ελληνικό Τμήμα του ICOMOS (*ΕΛΛΗΝΙΚΟ ΤΜΗΜΑ ΔΙΕΘΝΟΥΣ ΣΥΜΒΟΥΛΙΟΥ ΜΝΗΜΕΙΩΝ ΚΑΙ ΤΟΠΟΘΕΣΙΩΝ*), δηλαδή του τεχνικού συμβούλου της ΟΥΝΕΣΚΟ- η επιλογή αυτή, γενικά, απέκλειε την ελεύθερη συμμετοχή της αρχιτεκτονικής σκέψης, την ελεύθερη συμμετοχή αρχιτεκτόνων. Και πολύ χειρότερα - όπως υπογραμμίζει το ICOMOS - απαξιώνοντας τους Έλληνες εμπειρογνώμονες και απαξιώνοντας, σε διεθνές επίπεδο και με τρόπο προσβλητικό, την πολιτισμική ταυτότητα της χώρας.

Δεύτερον – είπα 2 και 1 λόγους: Αντί το Υπουργείο Πολιτισμού να ορίζει την Επιτροπή Αξιολόγησης των διαφορετικών προτάσεων του αρχιτεκτονικού διαγωνισμού, όπως προβλέπει η σχετική ΥΑ, όρισε Επιτροπή Αξιολόγησης, με εντελώς αυθαίρετο τρόπο.

Επιπλέον, η Επιτροπή Αξιολόγησης, που διόρισε το Υπουργείο Πολιτισμού, παραβιάζει ουσιώδεις πρόνοιες του νόμου για ένα διαγωνισμό αρχιτεκτονικού αντικειμένου, όπως π.χ. ότι η πλειοψηφία των μελών της Επιτροπής Αξιολόγησης πρέπει να είναι αρχιτέκτονες ή πολεοδόμοι, χωροτάκτες αρχιτέκτονες. Ο παράνομος διαγωνισμός του Υπουργείου Πολιτισμού προκάλεσε τις αντιδράσεις των θεσμικών φορέων. Μάλιστα, ο Σύλλογος Αρχιτεκτόνων και η Πανελλήνια Ένωση Αρχιτεκτόνων έχουν καταφύγει στο Σ.τ.Ε.

Ο συν 1 λόγος έχει να κάνει με το πώς δρομολογήθηκε αυτή η αδιαφανής παράνομη και εν τέλει απαράδεκτη διαδικασία γι’ αυτήν την κιβωτό του αρχαιολογικού πολιτισμού του κόσμου. Όπως αποκάλυψε ο ίδιος ο κύριος Μητσοτάκης και εσείς, κυρία Υπουργέ, οι εν λόγω σχεδιασμοί οργανώθηκαν από άτυπη ομάδα, που λειτουργούσε ήδη από το 2017, υπό την ηγεσία της συζύγου του Πρωθυπουργού.

Επαναλαμβάνω, λοιπόν, εδώ, απλά, τα ερωτήματα, που έθεσε, προς τον Πρωθυπουργό και την Υπουργό, ο Σύλλογος Ελλήνων Αρχαιολόγων –φαντάζομαι ότι είναι τρισκατάρατοι και αυτοί:

Με ποια ιδιότητα και για ποιο σκοπό, η σύζυγος του Πρωθυπουργού, κυρία Μαρέβα Γκραμπόφσκι Μητσοτάκη, μετείχε, από το 2017, σε συσκέψεις, που αφορούσαν την επέκταση εν υπογείω αυτού του Μουσείου;

Με ποια ιδιότητα και για ποιο σκοπό η Υπουργός, κυρία Λίνα Μενδώνη, η οποία το 2017 δεν είχε καμία θεσμική ιδιότητα - πέραν της συμμετοχής της στην τότε Δημοκρατική Συμπαράταξη - μετείχε σε συσκέψεις για τον σχεδιασμό της επέκτασης εν υπογείω του Αρχαιολογικού Μουσείου;

Ποια άλλα πρόσωπα μετείχαν;

Για ποιο λόγο προκρίθηκε χρονικά η κοστολόγηση του έργου, με το υπέρογκο ποσό των 300 εκατομμυρίων ευρώ, μέσω μιας προμελέτης, με χορηγία του Ιδρύματος «Σταύρος Νιάρχος», 2 χρόνια πριν υπάρξει αρχιτεκτονική προμελέτη;

Για ποιο λόγο προτιμήθηκε η ιδιωτική χορηγία από την ΑΜΚΕ ΛΑΙΜΟΥ για το διαγωνισμό ενός εμβληματικού δημόσιου έργου;

Για ποιο λόγο παρακάμφθηκαν οι νόμιμες διαδικασίες και συνεχίζουν να παρακάμπτονται, ενώ η υπόθεση του παράνομου κλειστού διαγωνισμού εκκρεμεί στο Σ.τ.Ε.;

  Εδώ, βλέπουμε, δηλαδή, ότι δεν συμπεριφερόμαστε, ως κράτος της Ευρωπαϊκής Ένωσης και το βλέπουμε από την παράταξη αυτή, «του μένουμε Ευρώπη». Ακολουθεί, λοιπόν, ο Πρωθυπουργός, με μια ιδιότυπη ιδιωτική, πολιτισμική, πολιτική, αντι-θεσμική, αδιαφανή, παράνομη, ενώ παράλληλα προωθεί την ιδιωτικοποίηση ακόμα και της διαχείρισης της πολιτιστικής κληρονομιάς, διότι θυμίζει όλα αυτά τα απαράδεκτα, σε σχέση με το Αρχαιολογικό Μουσείο, που γίνονται στο ν.5021/23.

Ως προς τις προτάσεις της μελέτης. Το ελληνικό τμήμα του ICOMOS και για όσους εδώ μέσα στην αίθουσα δεν ξέρουν, «ICOMOS - International Council on Monuments and Sites». Πολύ καλά ξέρει η Υπουργός το «ICOMOS» και θα έπρεπε να το σέβεται.

Στην ανακοίνωσή του, εκφράζει την πλήρη αντίθεσή του με τις προτάσεις της μελέτης, καθώς λέει: «Ενώ η πρόταση της μελέτης διακηρύσσει πως φιλοδοξεί σε μια αρμονική ισορροπία, ανάμεσα στην υφιστάμενη αρχιτεκτονική σύνθεση και στη νέα επέκταση, κάτι τέτοιο δεν φαίνεται στην πράξη να υπηρετείται. Αντίθετα, δημιουργείται μια σειρά περιορισμών, καθώς το πεδίο μπροστά από το Μουσείο ανυψώνεται και περικλείεται με κτιριακά μέτωπα, που αποκόβουν τη θέα της μνημειακής του πρόσοψης, από το άμεσο αστικό περιβάλλον».

Θα βλέπουμε την πρόσοψη του Μουσείου, με Drone, πλέον !

Η υφιστάμενη παλαιά βλάστηση εδάφους καταργείται, αντικαθίσταται από τεχνητό κήπο υπερυψωμένο, στην οριζόντια στέγη υποκείμενων τμημάτων του Μουσείου, τα υψηλά κτιριακά μέτωπα και η έντονη παρουσία στον υπαίθριο χώρο μνημειακών κλιμάκων αμφίβολης λειτουργικότητας οδηγούν στην κατάργηση των αρμονικών σχέσεων, ανάμεσα στο υπάρχον νεοκλασικό κτίριο και στο δημόσιο ανοιχτό χώρο, που το περιβάλλει, αποτελώντας, ως τις μέρες μας, μαζί με το παρακείμενο σύνολο του Πολυτεχνείου, ένα από τα λίγα αρχιτεκτονικά πολεοδομικά σύνολα της Αθήνας, που έχουν εξοικειωθεί, με καθημερινά και ιστορικά βιώματα των κατοίκων της Πρωτεύουσας, για σχεδόν δύο αιώνες.

Η ανακοίνωση μιλά για κίνδυνο να αποβληθεί το Εθνικό Αρχαιολογικό Μουσείο από τον Οργανισμό Πολιτιστικής Κληρονομιάς, λόγω της μετατροπής του σε Νομικό Πρόσωπο Δημοσίου Δικαίου του οποίου εσείς διορίζετε τη διοίκηση.

Τώρα, ως προς την υπόγεια επέκταση και τη σύνδεσή της με το Εθνικό Μετσόβιο Πολυτεχνείο (Ε.Μ.Π.) και το ΑΚΡΟΠΟΛ, για το Εθνικό Αρχαιολογικό Μουσείο, τι συμβαίνει; Περιέχεται στις μελέτες της δωρεάς;

Και κάτι τελευταίο για το «ΑΚΡΟΠΟΛ ΑΚΡΟΣ» και  τελειώνω. Στο νομοσχέδιο, που ψηφίστηκε χθες, για τον «ΕΚΟΜΕ», προχωρήσατε, σε σκανδαλώδη τροποποίηση των προσόντων του Διευθυντή του «ΑΚΡΟΠΟΛ ΑΚΡΟΣ», κάτι που μας παραπέμπει ότι μάλλον τον ξέρετε τον Διευθυντή, τον έχετε έτοιμο, για να τον διορίσετε, όταν εδώ και τεσσεράμισι χρόνια δεν έχετε κάνει απολύτως τίποτα, για να λειτουργήσει το «ΑΚΡΟΠΟΛ ΑΚΡΟΣ», το οποίο παραλάβατε, το 2019, πλήρως ανακαινισμένο και το μετατρέψατε σε Νομικό Πρόσωπο Ιδιωτικού Δικαίου, για να έχει αυτοτέλεια, κάθε χρόνο. Επίσης, λέτε, ότι θα το λειτουργήσετε και αντί να το κάνετε πράξη, νοιάζεστε να περάσετε άρθρο για το Διευθυντή.

Εγώ, κυρία Υπουργέ, σαν αρχιτέκτονας και γνώστρια των μελετών και των γραφείων και των πάντων, σας λέω, ειλικρινά, ότι δεν έχω πρόβλημα με τους δωρητές, όταν οι δωρητές απλώς καταλαβαίνουν τι ακριβώς πριμοδοτούν, με τα χρήματά τους. Εδώ, πριμοδοτούν μία μελέτη, η οποία είναι λάθος και η οποία, αυτή τη στιγμή, θα δημιουργήσει τεράστια προβλήματα και στο χώρο, αλλά και στο ίδιο το Μουσείο.

Εγώ, κυρία Υπουργέ, σας λέω ότι οι δωρητές δεν καθορίζουν αυτοί τους όρους της μελέτης. Οι δωρητές θα έπρεπε να έχουν μία μεγάλη συνείδηση ότι με τα χρήματά τους βοηθούν το κράτος και όχι για να μπαίνουν τα ονόματά τους. Δεν βρισκόμαστε στην εποχή του Μετσοβίου Πολυτεχνείου, δεν βρισκόμαστε στην εποχή, όπου οι ιδρυτές, εκ Μετσόβου, έφτιαξαν το Εθνικό Μετσόβιο Πολυτεχνείο. Είμαστε έναν αιώνα μετά, τουλάχιστον.

Μήπως θα έπρεπε λίγο να καταλάβουμε, τι σημαίνει ευεργέτης σήμερα και τι σήμαινε τότε; Σας ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Σας ευχαριστούμε πολύ, κυρία Φωτίου.

Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»»):** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η συγκεκριμένη Σύμβαση, που καλούμαστε να κυρώσουμε με νόμο, έχει ως συμβαλλόμενους το Υπουργείο Πολιτισμού και το Εθνικό Αρχαιολογικό Μουσείο και το ζεύγος Σπυρίδωνα και Ντόροθυ Λάτση.

Η Σύμβαση αφορά στην ανάληψη, από την πλευρά των δωρητών, του κόστους χρηματοδότησης, έως του ποσού των 40 εκατομμυρίων ευρώ, για την παροχή των υπηρεσιών, που απαιτούνται, προκειμένου: Πρώτον, τα αρχιτεκτονικά γραφεία, που εκπόνησαν το αρχιτεκτονικό προσχέδιο, να εκπονήσουν τις περαιτέρω μελέτες, για την έκδοση οικοδομικής άδειας, τη μελέτη εφαρμογής και τα τεύχη δημοπράτησης, σύμφωνα με τις προδιαγραφές και διαδικασίες δημοπράτησης του ελληνικού δημοσίου και δεύτερον, τα γραφεία, που παρακολούθησαν και υποστήριξαν την εκπόνηση του αρχιτεκτονικού προσχεδίου, να παρακολουθήσουν και να υποστηρίξουν, τεχνικά, διαχειριστικά και διαδικαστικά, τη διαδικασία εκπόνησης των ως άνω μελετών, που απαιτούνται, για την εξέλιξή του.

Σύμφωνα με το αντικείμενο της Σύμβασης, οι μελέτες θα πληρούν τις προδιαγραφές, που έχει θέσει το Υπουργείο Πολιτισμού, για την εκπόνηση του αρχιτεκτονικού προσχεδίου, τις απαιτήσεις της νομοθεσίας, για το περιεχόμενο των μελετών του δημοσίου και τους κανόνες της επιστήμης και της τέχνης και τις βέλτιστες διεθνείς πρακτικές.

Οι μελέτες θα εγκρίνονται από τις αρμόδιες υπηρεσίες σε Κεντρικά Συμβούλια του Υπουργείου Πολιτισμού, θα παρακολουθούνται από Επιτροπή Στελεχών του Υπουργείου Πολιτισμού και θα περιλαμβάνουν την εκπόνηση μελέτης εφαρμογής και τευχών δημοπράτησης, σύμφωνα με τις προδιαγραφές του ελληνικού δημοσίου, καθώς και την έκδοση οικοδομικής άδειας. Η ολοκλήρωση της εκπόνησης των μελετών, προβλέπεται, ως το τέλος του πρώτου εξαμήνου του έτους 2027, όπως λέει.

Σε αυτούς τους δύσκολους καιρούς για τη χώρα, που οι δυνατότητές της έχουν συρρικνωθεί, είναι δεδομένο ότι πρέπει κατ’ αρχήν να εκτιμούμε και να χαιρετίζουμε τις προσφορές δωρεών από ιδρύματα και ιδιωτικούς φορείς, που συμβάλλουν, στην προώθηση του δημοσίου και κοινωνικού συμφέροντος.

Από την άλλη πλευρά, όμως, υπενθυμίζουμε ότι η όλη διαχείριση του έργου της επέκτασης και της αναβάθμισης του Εθνικού Αρχαιολογικού Μουσείου προκάλεσε, από την αρχή, τις σφοδρές αντιδράσεις σύσσωμης της ελληνικής αρχιτεκτονικής κοινότητας του Ελληνικού Τμήματος του Διεθνούς Συμβουλίου Μνημείων και Τοποθεσιών, που είναι και επισήμως τεχνικός σύμβουλος της UNESCO, που είχε εκδώσει ανακοίνωση - καταπέλτη των αρχαιολόγων και μεμονωμένων προσωπικοτήτων, καθώς επελέγη ένας κλειστού τύπου διαγωνισμός, ο οποίος απέκλειε την ισότιμη συμμετοχή των ελληνικών αρχιτεκτονικών γραφείων. Ο διαγωνισμός απευθύνθηκε σε δέκα συγκεκριμένα γραφεία του εξωτερικού, τα οποία έπρεπε να έχουν σχεδιάσει, τουλάχιστον, ένα μουσείο και να έχουν βραβευτεί.

Αντιδράσεις προκλήθηκαν και για τη σύσταση της Διεθνούς Πολυεπιστημονικής Επιτροπής Αξιολόγησης, την οποία αποφάσισε και όρισε η Υπουργός Πολιτισμού, η κυρία Μενδώνη, καθώς απουσίαζαν θεσμικά πρόσωπα, ενώ τέθηκαν ερωτήματα για ορισμένα εξ αυτών, που συμμετείχαν.

Τελικά η Επιτροπή επέλεξε, ομόφωνα, την πρόταση για το γραφείο του βρετανού  David Chipperfield και το αρχιτεκτονικό γραφείο του κ. Τομπάζη, δεδομένου ότι ήταν όρος του διαγωνισμού να συνεργαστούν ένα ξένο και ένα ελληνικό αρχιτεκτονικό γραφείο.

Στη σχετική δήλωσή του, κατά την υπογραφή της προς Κύρωση Σύμβασης, ο Πρωθυπουργός ευχαρίστησε τους δωρητές, για την ευγενική δωρεά. Δεν είναι αλήθεια, όμως, όταν λέει, ότι με βάση αυτήν, τα προσχέδια, που επικράτησαν, στο σχετικό διεθνή αρχιτεκτονικό διαγωνισμό, θα διαμορφωθούν σε τελικές μελέτες, γιατί ουδέποτε υπήρξε διεθνής ανοιχτός διαγωνισμός, όπως συμβαίνει, σε όλες τις χώρες του κόσμου, για έργα τέτοιας μεγάλης εμβέλειας. Το ποσό των 40 εκατομμυρίων ευρώ ακούγεται και είναι μεγάλο, όταν μάλιστα προσφέρεται, ως δωρεά.

Από την άλλη πλευρά, είναι μια μικρή ανταπόδοση ή επιστροφή, αν θέλετε, της δωρεάς του ελληνικού δημοσίου προς τον άνθρωπο, που αγόρασε την έκταση των 6.240 στρεμμάτων του πρώην Αεροδρομίου του Ελληνικού, μόλις προς 92 ευρώ το τετραγωνικό μέτρο, προκειμένου να αναπτύξει εκεί την τεράστια επένδυσή του.

Παράλληλα, είχε ξεσηκωθεί μεγάλος θόρυβος και για τη φθηνή αποτίμηση των ΕΛΠΕ, που απέκτησε ο κύριος Λάτσης και τα κέρδη, μόνο για το 2023, άγγιξαν τα 600 εκατομμύρια ευρώ!

Δήλωσε, επίσης, ο κ. Πρωθυπουργός ότι η υπογραφή της προς κύρωση Σύμβασης, αποτελεί και τρανή απόδειξη των πολλών, που μπορεί να επιτυγχάνει η πατρίδα μας, όταν δημόσιος και ιδιωτικός τομέας συστρατεύονται για το συλλογικό καλό. Μας προξενεί κατάπληξη η δήλωση αυτή του κ. Πρωθυπουργού, δεδομένου ότι το νέο δόγμα της πολιτικής ορθότητας, που κυριαρχεί, την τελευταία δεκαετία και του οποίου φανατικός οπαδός είναι ο κύριος Μητσοτάκης, βασίζεται στην αποθέωση της ιδιωτικής πρωτοβουλίας και στην υποχώρηση του δημοσίου τομέα. Υπέρ, δηλαδή, των συμφερόντων μιας μικρής ελίτ και ενάντια στο συμφέρον των πολλών.

Εμείς, ως «ΝΙΚΗ», σας δηλώνουμε ότι δεν θα μείνουμε απλά στην κύρωση της παρούσας Σύμβασης, αλλά θα είμαστε παρόντες, σε κάθε μικρή ή μεγάλη φάση υλοποίησης της, όχι ως οσφυοκάμπτες και υπηρέτες των δωρητών, αλλά ως υπερασπιστές των συμφερόντων των Ελλήνων πολιτών. Θα επιφυλαχθούμε για την Ολομέλεια. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κύριε Τσιρώνη.

 Ο Ειδικός Αγορητής από την Κ.Ο. «Σπαρτιάτες», ο κ. Κόντης έχει ομιλία στην Ολομέλεια και δήλωσε επιφύλαξη για το συζητούμενο σχέδιο νόμου.

Το λόγο έχει ο Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου», κ. Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου») :** Σας ευχαριστώ, κύριε Πρόεδρε.

Να υπερτονίσουμε ότι η αναγκαιότητα ύπαρξης ενός νέου κτιριακού συγκροτήματος μουσείου είναι επιτακτική, μιας και οι αρχαίοι μας θησαυροί, που συσσωρεύονται, τα τελευταία χρόνια, σε αποθήκες και ολοένα η εξεύρεση νέων αρχαιοτήτων, που έρχονται συνεχώς στο φως, επιβάλλουν την ύπαρξη ενός νέου κτιριακού συγκροτήματος. Πόσο μάλλον, όταν τα σχέδια, που έχουμε δει, έως τώρα, δείχνουν την έκταση μιας μελέτης, που έχει γίνει και την εναρμόνιση του νέου μουσείου με το περιβάλλον, εάν αυτό δεν φέρνει πρόβλημα στην οπτική, που έχουμε, για το ήδη υπάρχον κτίριο, δεν υποβιβάζει το σπουδαίο αυτό κτίριο, που, ήδη, υπάρχει, αλλά, αντίθετα, αναδεικνύει και την ομορφιά του παλαιότερου εθνικού μουσείου μας, που εμπεριέχει πλήθος σπουδαίων γλυπτών και αντικειμένων του αρχαίου κόσμου.

Εμείς, ως «Πλεύση Ελευθερίας», όπως γνωρίζετε, είμαστε το Κόμμα, που μέσα από το πρόγραμμά του, από την πρώτη στιγμή, με απόλυτο σεβασμό, στην πολιτιστική μας κληρονομιά, είχε εντάξει την επιστροφή των κλεμμένων μας αρχαιοτήτων, όχι μόνο από τον λόρδο Έλγιν, που αποκόλλησε, με ανήθικο τρόπο τα μάρμαρα του Παρθενώνα και βρίσκονται αυτή τη στιγμή, ακόμα, στο Λονδίνο, αλλά και κάθε κλεμμένου μικρού ή μεγάλου αντικειμένου ή γλυπτού της αρχαιότητας, που βρίσκεται σε οποιαδήποτε ξένα χέρια. Και με το νέο αυτό μουσείο, γίνεται ακόμα πιο εύκολα αντιληπτό αυτό και οραματιζόμαστε μια μέρα, που θα επιστραφούν όλα ξανά στον τόπο μας, επαναπατριζόμενα.

Ταυτόχρονα, η «Πλεύση Ελευθερίας» έχει ζητήσει και τις γερμανικές οφειλές και αποζημιώσεις και τα κλεμμένα έργα, που αποσπάστηκαν, δυστυχώς, την περίοδο της κατοχής, από τις διάφορες εκθέσεις ζωγραφικής και πινακοθήκες.

Αυτό που μας κάνει εντύπωση, όμως, είναι, γιατί η δωρεά είχε, ως προϋπόθεση, να γίνει αυτός ο αμφιλεγόμενος διαγωνισμός κλειστός, με δικαίωμα συμμετοχής μόνο 10 αλλοδαπών γραφείων και αν συμμετείχαν Έλληνες, θα έπρεπε να υπάρχει συνεργασία αυτών των Ελλήνων με αλλοδαπά γραφεία, αλλά σε δεύτερο ρόλο.

Μάλιστα, τα ελληνικά αρχιτεκτονικά γραφεία ή οι ελληνικές αρχιτεκτονικές ομάδες, ρητά αναφερόταν, ότι μπορούν να μετέχουν μόνο, ως συνεργάτες γραφείων του εξωτερικού. Η πρόβλεψη αυτή, απ’ όσο ενημερωνόμαστε, είναι μη νόμιμη, σύμφωνα με το ελληνικό και ενωσιακό δίκαιο, ενώ εισάγει και πρωτοφανή επαγγελματική δυσμενή διάκριση, λόγω εθνικότητας, που έρχεται σε αντίθεση με τις επιταγές του Συντάγματος. Γι’ αυτό και αυτά οδήγησαν προς το Σ.τ.Ε. και εκκρεμεί ακόμα όλη αυτή η υπόθεση.

Εύλογα, ρωτάμε, επίσης, γιατί εξαφανίστηκε από το προσκήνιο η προμελέτη σκοπιμότητας του Ιδρύματος «Νιάρχου» και δεν έγινε δεκτό το αίτημα της τότε Αντιπολίτευσης, για την κατάθεσή της στη Βουλή, τον Απρίλιο του 2021 και σε σχετικό αίτημα του Συλλόγου Ελλήνων Αρχαιολόγων. Έκτοτε, μόνο εικασίες υπάρχουν για το περιεχόμενο της μελέτης σκοπιμότητας και για το προϋπολογιζόμενο κόστος του έργου.

Γιατί δεν εφαρμόστηκε η υποχρέωση προκήρυξης αρχιτεκτονικού διαγωνισμού άμεσα από το ΥΠΠΟΑ, όπως προβλέπεται, στο πρόσφατο θεσμοθετημένο πλαίσιο διενέργειας αρχιτεκτονικών διαγωνισμών, για τα αξιόλογα κτίρια του δημοσίου, στα οποία, προφανώς, ανήκει το Εθνικό Αρχαιολογικό Μουσείο; Για ποιο λόγο και ποιο σχεδιασμό εξυπηρετεί ο αποκλεισμός των ελληνικών αρχιτεκτονικών γραφείων; Πώς είναι δυνατόν ένας τέτοιος όρος να γίνει δεκτός από δημόσιο φορέα;

Όσον αφορά δε στα 40 εκατομμύρια ευρώ, αυτό το ποσόν μπορεί να κόβει την ανάσα σε όλο το λαό, όταν το ακούει, όταν, μάλιστα, κάποιος τα προσφέρει, ως δωρεά, αφού έτσι εξασφαλίζει την αυτοδιαφήμισή του. Βεβαίως, όλοι αυτοί, που προσφέρουν δωρεές ή και χορηγίες, εμφανίζονται, φυσικά, ως εθνικοί ευεργέτες. Με τις χορηγίες τους και τις δωρεές τους αυτές, αποκαθιστούν, όπως όλοι γνωρίζουν, την κακή φήμη, που έχουν στις τάξεις του λαού από άλλες δραστηριότητές τους.

Εν κατακλείδι, θα περιμένουμε την εισήγηση της Υπουργού, σε σχέση με την υλοποίηση αυτής της σπουδαίας μελέτης του αρχιτεκτονικού αυτού μεγαλεπήβολου έργου και τον τρόπο, που θα αναβαθμίσει την περιοχή αυτή των Αθηνών. Και χωρίς ίχνος στείρας αντιπολιτευτικής διάθεσης, πραγματικά, θα περιμένουμε την εισήγηση της Υπουργού.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κύριε Μπιμπίλα.

Κυρία Υπουργέ, έχετε το λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κυρίες και κύριοι βουλευτές, κατ’ αρχήν, θα απαντήσω στον κ. Μπιμπίλα, επειδή μίλησε για την εξαφάνιση της μελέτης βιωσιμότητας, η οποία χρηματοδοτήθηκε από το Ίδρυμα Σταύρος «Νιάρχος». Ούτε εξαφανίστηκε, ούτε είναι αφανής. Είναι φανερή και έχει κατατεθεί στον κοινοβουλευτικό έλεγχο, από τον Ιούνιο, αν θυμάμαι καλά, του 2021. Επομένως, δεν είναι καθόλου κρυφή ούτε εξαφανισμένη.

Πάμε, λοιπόν, τώρα, να δούμε συγκεκριμένα το νομοσχέδιο, που φέρνουμε, σήμερα, εδώ και το οποίο αφορά στο Εθνικό Αρχαιολογικό Μουσείο, το οποίο, ήδη, ελέχθη από τον Εισηγητή μας, αλλά και από τους άλλους Εισηγητές, ότι είναι το σημαντικότερο μουσείο, παγκοσμίως, για την αρχαία ελληνική τέχνη.

Το Εθνικό Αρχαιολογικό Μουσείο είναι, όχι απλώς το μεγαλύτερο μουσείο της χώρας μας, είναι το σημαντικότερο, σε διεθνές επίπεδο στο είδος του, καθώς φιλοξενεί δεκάδες χιλιάδες μοναδικά αριστουργηματικά έργα. Αναφέρομαι σε συγκεκριμένα έργα, δεν μιλώ για τις χιλιάδες των ευρημάτων, τα οποία φιλοξενεί. Μόνο από τα δεκάδες χιλιάδες μοναδικά έργα, αυτομάτως, καθίσταται η σημαντικότερη κιβωτός του αρχαίου ελληνικού πολιτισμού, σε διεθνές επίπεδο.

Η ιστορία των συλλογών του μουσείου ξεκινά το 1829, όταν ο Ιωάννης Καποδίστριας όρισε το πρώτο ελληνικό μουσείο, το Αγαλματοστάσιο, που βρισκόταν στο Ορφανοτροφείο της Αίγινας. Από τότε, οι αρχαιολόγοι, αλλά και πολλοί ιδιώτες, άρχισαν να συγκεντρώνουν εκεί πλήθος αρχαιοτήτων, έως ότου ιδρύθηκε το σημερινό κτίριο του μουσείου, στο οικόπεδο επί της οδού Πατησίων, δωρεά στο κράτος της Ελένης Τοσίτσα.

Το Εθνικό Αρχαιολογικό Μουσείο έχει συνδυάσει τη ζωή του με δωρεές. Ας το κρατήσουμε αυτό. Το κτίριο το υπάρχον ξεκίνησε το 1866 και ολοκληρώθηκε το 1889. Τα αρχιτεκτονικά σχέδια υπογράφονται από λαμπρούς αρχιτέκτονες της εποχής, από τον Ludwig Lange, τον Παναγιώτη Κάλκο και τον Ερνέστο Τσίλερ.

Το κτίριο έχει εμβαδόν 16.230 τετραγωνικά μέτρα. Εξ αυτών, τα 10.000, περίπου, αποτελούν τους εκθεσιακούς χώρους του μουσείου. Σήμερα, μετά τις εργασίες επανέκθεσης του Εθνικού Αρχαιολογικού Μουσείου, την περίοδο προ των Ολυμπιακών Αγώνων του 2004, οι εκθέσεις περιλαμβάνουν, περίπου, 11.000 αντικείμενα, από το σύνολο πολλών δεκάδων χιλιάδων, τα οποία φυλάσσονται στις αποθήκες.

Την περίοδο 1903- 1906 επιχειρήθηκε μια μικρή επέκταση των αιθουσών και αργότερα, μεταξύ του 1932 και του 1939, προστέθηκε στο παλιό κτίριο, ένα νέο οικοδόμημα, με δύο εσωτερικές αυλές. Το μουσείο υπέστη ζημιές στα Δεκεμβριανά, το 1944, οι οποίες αποκαταστάθηκαν, τη δεκαετία του 1950, οπότε και προστέθηκε μια φθηνή κατασκευή, η οποία υπέστη σημαντικές ζημιές, το 1999, κατά τον σεισμό της Πάρνηθας και απομακρύνθηκε. Το 2001, με τον νόμο 2947, θεσμοθετείται η υπόγεια επέκταση του μουσείου, οπότε, μαζί με την επέκταση, έρχεται και η χρήση και η διαχείριση του προκηπίου στο Υπουργείο Πολιτισμού.

Ένα νέο Εθνικό Αρχαιολογικό Μουσείο αποτελεί το όραμα, εδώ και δεκαετίες, για κάθε Αθηναίο και για κάθε Έλληνα πολίτη. Στο πλαίσιο, λοιπόν, αυτό, θεωρώ εξαιρετικά μικρόψυχη και μικροπολιτική την αναφορά στην κυρία Μαρέβα Γκραμπόφσκι Μητσοτάκη. Και προφανώς, φαίνεται ότι υπάρχει μια διαφορετική αντίδραση της ελευθερίας και του σκέπτεσθαι των Ελλήνων πολιτών, γι’ αυτό και ενοχλήθηκαν κάποιοι, όταν το 2017, μια ομάδα Αθηναίων πολιτών, συζητούσαμε για την τύχη του Εθνικού Αρχαιολογικού Μουσείου. Κατά την αντίληψη κάποιων, πρέπει οι πολίτες να μη συζητούν μεταξύ τους. Πρέπει μόνον, όταν έχουν συγκεκριμένες πολιτικές ιδιότητες. Αυτό και μόνο παραπέμπει, σε άλλες εποχές και σε άλλα συστήματα ολοκληρωτισμού, με τα οποία, ευτυχώς, απέχουμε πάρα πολύ.

Προφανώς, λοιπόν, τα 16.000 τετραγωνικά μέτρα του σημερινού κτιρίου δεν επαρκούν ούτε για την προσήκουσα προβολή των εκθεμάτων του μουσείου, ούτε για τον αριθμό των επισκεπτών, οι οποίοι αυξάνονται συστηματικά.

Ενδεικτικά, θα αναφέρω ότι το πρώτο τρίμηνο του 2024 ο αριθμός των επισκεπτών του Εθνικού Αρχαιολογικού Μουσείου έφτασε στις 115.000, από τις 99.000 του αντίστοιχου τριμήνου του 2023.

 Το Μουσείο, σήμερα, διαθέτει εξαιρετικά περιορισμένους χώρους, για περιοδικές εκθέσεις, αλλά και για τη διοργάνωση διαλέξεων και άλλων επιστημονικών και εκπαιδευτικών εκδηλώσεων. Το Αμφιθέατρο του δεν είναι απλώς μικρό, είναι παρωχημένο. Λόγω του περιορισμένου χώρου, το Μουσείο δεν μπορεί να ανταποκριθεί στις απαιτήσεις λειτουργίας ενός σύγχρονου μουσείου, το οποίο θα πρέπει να προσφέρει την περισσότερη γνώση, με πιο εύληπτο τρόπο, καθημερινές δράσεις, διαδραστικά προγράμματα και ψυχαγωγία στο μεμονωμένο επισκέπτη, αλλά και σε ειδικές ομάδες κοινού.

Ήδη, τον Ιούλιο του 2019, στις προγραμματικές δηλώσεις της πρώτης Κυβέρνησης του, ο Πρωθυπουργός, Κυριάκος Μητσοτάκης, είχε αναφερθεί στο Εθνικό Αρχαιολογικό Μουσείο, ως ένα από τα εμβληματικά έργα, που είχε θέσει, ως στόχο, την επέκταση και αναβάθμισή του, τόσο, ως προς την επέκταση των χώρων του, ώστε να ανταποκρίνεται στις σύγχρονες μουσειακές απαιτήσεις, όσο και ως προς την αναζωογόνηση της περιοχής αυτής της Αθήνας. Η αναβάθμιση ενός εξαιρετικά σημαντικού πολιτιστικού πόρου και πόλου αποτελεί το αναγκαίο στους πολίτες όραμα, για την Αθήνα, αλλά και λόγω του βεληνεκούς του Μουσείου και για τη χώρα. Το οραματίζεσθαι για κάποιους απαγορεύεται.

Παράλληλα, μέσω της επέκτασης του Μουσείου, προσφέρεται μια μοναδική δυνατότητα αστικής ανάπλασης και αναγέννησης της συγκεκριμένης περιοχής της Αθήνας και του άξονα της Πατησίων, που συνδέει την Ομόνοια, με το Πεδίον του Άρεως και τη Φωκίωνος Νέγρη. Καθώς το έργο της επέκτασης του Εθνικού Αρχαιολογικού Μουσείου συμπεριελήφθη στα εμβληματικά έργα της διακυβέρνησης Μητσοτάκη, το Υπουργείο Πολιτισμού, από το 2019, δρομολόγησε όλες τις πρόδρομες διαδικασίες, ώστε το οραματικό αυτό έργο για τον πολιτισμό και την Αθήνα, να τεθεί σε βάσεις υλοποίησης, ενώ θεσμοθέτησε και τη μετατροπή του από δημόσια υπηρεσία του Υπουργείου Πολιτισμού σε ανεξάρτητο δημόσιο οργανισμό, ως νομικό πρόσωπο δημοσίου δικαίου.

 Στο πλαίσιο αυτό του κυβερνητικού σχεδιασμού, το 2021, το Υπουργείο αποδέχτηκε δωρεά ποσού 650.000 ευρώ, εκ μέρους της αστικής μη κερδοσκοπικής εταιρείας της οικογένειας Νικολάου Λαιμού, για τη χρηματοδότηση της εκπόνησης αρχιτεκτονικών ιδεών, σχετικά με την αναβάθμιση και την επέκταση του κτιρίου. Σύμφωνα με την υπουργική απόφαση, που αποδέχθηκε τη δωρεά, έπρεπε, τουλάχιστον, δέκα αρχιτεκτονικά γραφεία του εξωτερικού, με αποδεδειγμένη αρχιτεκτονική εμπειρία στο σχεδιασμό μουσειακών χώρων, να συνεργαστούν, ισότιμα, με τουλάχιστον ένα ελληνικό αρχιτεκτονικό γραφείο ή μια ελληνική ομάδα, προκειμένου να εκπονήσουν από κοινού και να συνυποβάλλουν την αρχιτεκτονική τους ιδέα. Οι ιδέες αυτές έπρεπε να βασίζονται, υποχρεωτικά, στην τεχνική περιγραφή, τους όρους, τις προδιαγραφές και τους στόχους, που έθεσαν, αποκλειστικά οι υπηρεσίες του Υπουργείου Πολιτισμού και του Μουσείου, ως υπηρεσία, τότε του Υπουργείου Πολιτισμού. Αυτό για να μην πλανάται ότι επέβαλαν οι δωρητές - γιατί εδώ γίνεται και μια προσπάθεια απαξίωσης των δωρητών - τα δικά τους σχέδια.

 Πράγματι, κατατέθηκαν δέκα αρχιτεκτονικές ιδέες από δέκα αρχιτεκτονικά σχήματα. Κάθε σχήμα απαρτιζόταν από ένα αρχιτεκτονικό γραφείο του εξωτερικού και ένα ελληνικό αρχιτεκτονικό γραφείο. Και τα δέκα γραφεία του εξωτερικού, όχι μόνο διέθεταν εμπειρία στην αρχιτεκτονική των μουσείων, η οποία, σημειωτέον, διαφέρει ουσιωδέστατα από την αρχιτεκτονική ενός οποιουδήποτε άλλου κτιρίου, αλλά, επιπλέον, είχαν βραβευτεί, με διεθνή βραβεία, ειδικά για το σχεδιασμό μουσειακών χώρων. Κάθε ένα από τα γραφεία αυτά συνεργάστηκε με ελληνικό αρχιτεκτονικό γραφείο και από κοινού εκπόνησαν και υπέβαλλαν την αρχιτεκτονική τους ιδέα.

Η Επιτροπή, που αξιολόγησε τις υποβληθείσες ιδέες, ήταν επταμελής και είχε διεθνή σύνθεση. Απαρτιζόταν από Έλληνες και ξένους κοσμήτορες και καθηγητές της Αρχιτεκτονικής, καθηγητές της Σχολής Πολιτικών Μηχανικών, καθηγητές Αρχαιολογίας, ιστορικούς τέχνης και νομικούς. Κανένα από τα επτά μέλη της Επιτροπής αυτής δεν αποδέχθηκε αμοιβή, για το πολύωρο και χρονοβόρο έργο της αξιολόγησης και δήλωσαν όλοι ότι θεωρούν τιμή τους να ασχοληθούν με το Εθνικό Αρχαιολογικό Μουσείο της Ελλάδας.

Η διεθνής Επιτροπή επέλεξε, ομόφωνα, το αρχιτεκτονικό προσχέδιο, που εκπονήθηκε από τη σύμπραξη των αρχιτεκτονικών γραφείων David Chipperfield Architects, με έδρα, το Βερολίνο και Αλέξανδρος Τομπάζης και Συνεργάτες Αρχιτέκτονες Α.Ε., με έδρα την Αθήνα. Το αρχιτεκτονικό γραφείο David Chipperfield Architects διαθέτει τεράστια εμπειρία στον αρχιτεκτονικό σχεδιασμό μουσειακών χώρων, ανά τον κόσμο. Επιπλέον, ένα χρόνο πριν, το 2023, ο David Chipperfield βραβεύτηκε, με το σημαντικότερο διεθνώς βραβείο αρχιτεκτονικής, το Pritzker Architecture Prize, που αποτελεί το Νόμπελ της Αρχιτεκτονικής. Αντιστοίχως, το αρχιτεκτονικό γραφείο Aλέξανδρου Tομπάζη είναι αναγνωρισμένο και βραβευμένο, με σημαντική εμπειρία, πάνω από 60 χρόνια, με δραστηριότητα, στην Ελλάδα και στο εξωτερικό, σε μεγάλα έργα και σε κτίρια, με έμφαση στο βιοκλιματικό σχεδιασμό.

Η αρχιτεκτονική ιδέα αυτού του σχήματος κρίθηκε, ομόφωνα, ότι συγκεντρώνει τα στοιχεία της ευρηματική σχέσης, μεταξύ του παλαιού και του νέου κτιρίου του Μουσείου, της ποιότητας της χωρικής εμπειρίας, της ευαισθησίας προς τις προγραμματικές και μουσειολογικές και μουσειογραφικές προκλήσεις, της πολεοδομικής ένταξης στον ιστό της πόλης της Αθήνας, καθώς και της πρωτοπόρας επίλυσης ζητημάτων βιωσιμότητας και περιβαλλοντικού σχεδιασμού.

Η όλη διαδικασία του αρχιτεκτονικού διαγωνισμού της εκπόνησης των προσχεδίων από τα δέκα αρχιτεκτονικά κονσόρτια, της αξιολόγησής τους από τη διεθνή Επιτροπή αξιολόγησης και της ανάδειξης του προσχεδίου των Chipperfield - Τομπάζη παρακολουθήθηκε και υποστηρίχθηκε, τεχνικά και διαχειριστικά, από το γραφείο διαχείρισης έργου Hill International και το γραφείο τεχνικού συμβούλου Betaplan, με έδρα την Αθήνα, το δεύτερο και το Άμστερνταμ, το πρώτο.

Η δωρεά της οικογένειας Λαιμού χρηματοδότησε το συνολικό κόστος των αμοιβών και δαπανών των δέκα αρχιτεκτονικών γραφείων και των γραφείων υποστήριξης, κάνοντας έτσι το πρώτο, αλλά σημαντικό βήμα, για την αναβάθμιση του κτιρίου του Μουσείου. Και μιας που μιλάμε για τη δωρεά Λαιμού, να πω ότι δεν υπάρχει στο Εθνικό Αρχαιολογικό Μουσείο καμία πινακίδα για τη δωρεά Λαιμού, απλώς, για να βάζουμε τα πράγματα στη θέση τους, πολλαπλώς.

Όπως προανέφερα, η διαγωνιστική διαδικασία αφορούσε σε αρχιτεκτονικές ιδέες, δηλαδή, σε σχεδιαστικές παρουσιάσεις του κτιρίου, με βάση τις βασικές παραδοχές των διαστάσεων και των χαρακτηριστικών του, της τοποθεσίας και της δόμησης. Για να εξελιχθεί η αρχιτεκτονική ιδέα σε στάδιο, που να επιτρέπει την κατασκευή, απαιτείται η εκπόνηση δεκάδων μελετών.

Με το σχέδιο νόμου, λοιπόν, που εισάγουμε σήμερα στη Βουλή, επιδιώκεται η κύρωση της Σύμβασης, με την οποία ο Σπύρος Λάτσης και η σύζυγός του ανέλαβαν να χρηματοδοτήσουν, αποκλειστικά με δική τους δαπάνη και χωρίς καμία επιβάρυνση του ελληνικού δημοσίου, του Υπουργείου Πολιτισμού, του Μουσείου, την εκπόνηση όλων των μελετών, που απαιτούνται, προκειμένου το αρχιτεκτονικό προσχέδιο των Chipperfield - Τομπάζη να εξελιχθεί σε μελέτη εφαρμογής τεύχη δημοπράτησης, άρα, να είναι κατασκευαστικά δυνατό. Και αυτό, όπως έχει ήδη αναφερθεί, εις μνήμην Ιωάννη και Εριέτας Λάτση.

Συγκεκριμένα, σύμφωνα με τη Σύμβαση, που έρχεται για κύρωση, οι δωρητές ανέλαβαν την υποχρέωση να χρηματοδοτήσουν, με ποσό έως 40 εκατομμύρια ευρώ, την εκπόνηση του συνόλου των μελετών, που απαιτούνται, ως και την έκδοση της οικοδομικής άδειας, καθώς και την εκπόνηση της μελέτης εφαρμογής και των τευχών δημοπράτησης, τα οποία θα χρησιμοποιηθούν, στη συνέχεια, για τη δημοπράτηση της κατασκευής του κτιρίου, σύμφωνα με τις προδιαγραφές και τις διαδικασίες δημοπράτησης του ελληνικού δημοσίου.

Είναι προφανές ότι για να ζητήσουμε από τους χορηγούς 40 εκατομμύρια, έχουμε προεκτιμήσει το κόστος των μελετών. Έχουμε μιλήσει με τους μελετητές. Έτσι, λοιπόν, μην ανησυχείτε ότι θα υπάρχει υπέρβαση κόστους.

Πρόκειται για μια εξαιρετικά γενναιόδωρη πράξη και για μια μοναδική χορηγία στον ελληνικό πολιτισμό. Αυτή είναι η γενναιοδωρία ευπατρίδων Ελλήνων και, προφανώς, ενοχλεί την Αντιπολίτευση ακόμα και όταν το ιδιωτικό, το οποίο είναι απεχθές, είναι συμφέρον για το ελληνικό δημόσιο.

Η εξέλιξη του αρχιτεκτονικού προσχεδίου σε μελέτη εφαρμογής και τεύχη δημοπράτησης θα υλοποιηθεί από τους ίδιους τους συντελεστές, δηλαδή, τα γραφεία Chipperfield - Τομπάζη και με τους συνεργάτες τους, που εκπόνησαν το αρχιτεκτονικό προσχέδιο. Αυτοί οι ίδιοι θα εκπονήσουν όλες τις μελέτες ωρίμανσης και τα γραφεία, που υποστήριξαν την εκπόνηση του αρχιτεκτονικού προσχεδίου, θα παρακολουθήσουν και θα υποστηρίξουν, τεχνικά και διαχειριστικά, την εξέλιξη του συνόλου των μελετών.

Σύμφωνα, τώρα, με τους ειδικότερες όρους της Σύμβασης δωρεάς, οι μελέτες θα πληρούν τις προδιαγραφές, που έχει θέσει το Υπουργείο Πολιτισμού, για την εκπόνηση του αρχιτεκτονικού προσχεδίου, τις απαιτήσεις της νομοθεσίας για το περιεχόμενο των μελετών του ελληνικού δημοσίου, τους κανόνες της επιστήμης και της τέχνης και τις βέλτιστες διεθνείς πρακτικές. Κάθε μελέτη θα ελέγχεται, κατά τη διάρκεια, αλλά και κατά την ολοκλήρωση κάθε σταδίου. Ο έλεγχος θα γίνεται, αρχικά, από τους αρχιτέκτονες και τους μηχανικούς των γραφείων υποστήριξης, ως προς την τεχνική πληρότητα της μελέτης, την αρτιότητα, την επάρκειά της, καθώς και ως προς τη συμμόρφωσή της προς τις συμβατικές υποχρεώσεις του μελετητή, που την εκπόνησε. Η διαδικασία, στη συνέχεια, ήδη, ελέχθη, να μην την επαναλάβω, πώς θα φτάνει στο Υπουργείο Πολιτισμού, για να ελέγχεται, από τις αρμόδιες υπηρεσίες και τα συλλογικά γνωμοδοτικά όργανα του Υπουργείου Πολιτισμού. Προφανώς, το άρθρο 5 είτε δεν ανεγνώσθη από κάποιους είτε δεν έγινε κατανοητό.

Τα σχετικά συμφωνητικά θα καταρτίζονται μεταξύ του Μουσείου, των μελετητών και των γραφείων υποστήριξης για λογαριασμό των δωρητών. Για το λόγο αυτόν, όλα τα τιμολόγια και τα σχετικά παραστατικά θα εκδίδονται στο όνομα του Μουσείου, αλλά θα εξοφλούνται, απευθείας, από τους δωρητές, με μνεία εφαρμογής της διάταξης του ν.4182/2013, που το προβλέπει, καθώς και του σχετικού άρθρου του κυρωτικού νόμου της Σύμβασης δωρεάς. Με την εξόφληση κάθε τιμολογίου, τα πνευματικά δικαιώματα θα έρχονται στο Υπουργείο Πολιτισμού.

Η εκπόνηση των μελετών θα ολοκληρωθεί, εντός 36 μηνών και για να σας καθησυχάσω να μην αγωνιάτε και γι’ αυτό έχει γίνει συνεννόηση με τους μελετητές, ξέρουμε ότι μπορούν τις μελέτες αυτές να τις ολοκληρώσουν, εντός 36 μηνών. Δεν είναι τα πράγματα έτσι γκρίζα και φαιά, όπως θέλετε να τα παρουσιάζετε.

Για τη διασφάλιση της ομαλής και εμπρόθεσμης υλοποίησης του έργου, συστάθηκε πενταμελής Επιτροπή, η οποία αποτελείται, εκτός από τον Πρόεδρο του Μουσείου, που διορίζεται από τον εκάστοτε Υπουργό Πολιτισμού, από τέσσερις δημόσιους λειτουργούς. Έτσι, απλώς για να έχουμε και στο νου μας, ποιοι είναι αυτοί οι οποίοι προστατεύουν εν τέλει το δημόσιο συμφέρον.

 Η μόνη παροχή, εκ μέρους του Υπουργείου, θα είναι η ονομασία μιας κεντρικής αίθουσας του αποπερατωμένου κτιρίου, στο οποίο θα δοθεί το όνομα «Ιωάννη και Εριέττα Λάτση». Αυτό δεν είναι μια πρακτική, που ακολουθείται στο εξωτερικό, αυτό είναι γνωστό, η ανταπόδοση στον ευεργέτη, ήδη, από την αρχαία Ελλάδα, από την αρχαία Αθήνα. Μην προσπαθούμε να παρουσιάσουμε τα πράγματα έτσι, όπως βολεύει τον καθένα μας, υπάρχουν οι σχετικές ιστορικές αποδείξεις.

Η Σύμβαση εμπίπτει στο πεδίο εφαρμογής των σχετικών διατάξεων των νόμων 2859/2000 και 4182/2013, συνεπώς, οι δωρητές δεν υπόκεινται σε ΦΠΑ, σε φόρο δωρεάς και τέλος χαρτοσήμου. Η Σύμβαση δωρεάς θα διέπεται από το ελληνικό δίκαιο και τυχόν διαφορά, μεταξύ των συμβαλλομένων μερών, θα επιλύεται, αποκλειστικά από τα δικαστήρια της Αθήνας.

Στο Παράρτημα 1, αναγράφονται αναλυτικά οι δωρούμενες μελέτες και έρευνες, στο Παράρτημα 2, αναφέρονται, αναλυτικά, οι υποχρεώσεις και οι ευθύνες των γραφείων υποστήριξης του έργου, καθώς και τα προσόντα των επιστημόνων, που θα παράσχουν την υποστήριξη αυτή. Στο Παράρτημα 3, τίθεται το χρονοδιάγραμμα των σταδίων των μελετών και των εκταμιεύσεων και στο Παράρτημα 4 αναφέρονται τα τεχνικά γραφεία, τα οποία συνεργάστηκαν, κατά το λόγο της ειδικότητας, έκαστο με το αρχιτεκτονικό σχήμα Chipperfield - Τομπάζης, κατά την εκπόνηση του αναδειχθέντος εντός αρχιτεκτονικού προσχεδίου.

Έτσι, ας διαβάσει κανείς τα Παραρτήματα, ώστε να μην θεωρεί ότι γίνονται όλα με αδιαφανείς διαδικασίες. Πιο διαφανείς δεν μπορούν να γίνουν.

Η κύρωση αυτής της Σύμβασης, με νομοθετική πράξη, είναι αναγκαία, διότι η εκπόνηση των μελετών θα χρηματοδοτηθεί, αποκλειστικά, από τη δωρεά, υπό συνθήκες διαφορετικές από τις προβλεπόμενες γενικές διατάξεις. Από όσα ανέφερα, προκύπτει, χωρίς καμία αμφιβολία, ότι η προς κύρωση Σύμβαση οδηγεί στην άμεση και χωρίς καμία οικονομική επιβάρυνση του ελληνικού δημοσίου, του Υπουργείου Πολιτισμού, του Εθνικού Αρχαιολογικού Μουσείου, εξέλιξη, σε στάδιο δημοπράτησης του αρχιτεκτονικού προσχεδίου του αναγνωρισμένου αρχιτεκτονικού σχήματος Chipperfield - Τομπάζη, το οποίο αναδείχθηκε, ομόφωνα, από διεθνή Επιτροπή αξιολόγησης.

Η συγκεκριμένη πρόταση εικονοποιεί το όραμα χιλιάδων Αθηναίων, των Ελλήνων πολιτών, δημιουργεί ένα μοναδικό τοπόσημο στον αστικό ιστό, είναι βαθιά ανθρωποκεντρική, προβάλλει την εθνική διάσταση του Εθνικού Αρχαιολογικού Μουσείου, το οποίο συνδέει με το παγκόσμιο γίγνεσθαι. Δημιουργείται ένα μουσείο εξωστρεφές, σε διαρκή διάλογο με την κοινωνία, με δυναμική ματιά προς το μέλλον.

Σύμφωνα με τον David Chipperfield, η βασική ιδέα στο σχεδιασμό του νέου Αρχαιολογικού Μουσείου, είναι ότι ένα μουσείο, εκτός από το σύνολο των εκθεμάτων του, αποτελεί και ένα κοινωνικό χώρο.

Κατόπιν όλων αυτών, κυρίες και κύριοι βουλευτές, σας καλώ να ψηφίσετε το νομοσχέδιο του ΥΠΠΟ, το οποίο βαίνει απολύτως προς το συμφέρον του ελληνικού δημοσίου.

Καταλήγοντας, επειδή άκουσα, ιδιαίτερα από την κυρία Φωτίου, πολλές φορές, να αναφέρεται ότι το ICOMOS είναι ο επίσημος σύμβουλος της UNESCO, η κυρία Φωτίου καλά θα κάνει να το θυμάται αυτό, όταν αναφέρεται στο έργο της Ακρόπολης, το οποίο το ICOMOS μαζί με την UNESCO θεώρησαν πρότυπο ανάδειξης αρχαιολογικού χώρου. Η απόσταση, που χωρίζει το διεθνές ICOMOS από το ελληνικό ICOMOS, το οποίο θέλετε, συνεχώς, να προβάλλετε, θα έρθουμε και στην Ολομέλεια και μπορούμε να πούμε και τους λόγους, απέχουν παρασάγγας. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κυρία Υπουργέ.

Προχωρώντας στη διαδικασία ψήφισης, προκύπτει ότι η Νέα Δημοκρατία ψήφισε «υπέρ», ο ΣΥΡΙΖΑ εκφράζει επιφύλαξη, το ΠΑΣΟΚ – Κίνημα Αλλαγής εκφράζει επιφύλαξη, το Κομμουνιστικό Κόμμα Ελλάδας ψηφίζει «κατά», η ΕΛΛΗΝΙΚΗ ΛΥΣΗ επιφυλάσσεται, η ΝΕΑ ΑΡΙΣΤΕΡΑ επιφυλάσσεται, το Δημοκρατικό Πατριωτικό Κίνημα «ΝΙΚΗ» επιφυλάσσεται, οι «ΣΠΑΡΤΙΑΤΕΣ» ψηφίζουν «υπέρ» και η ΠΛΕΥΣΗ ΕΛΕΥΘΕΡΙΑΣ εκφράζει επιφύλαξη.

 Κατόπιν τούτου, το σχέδιο νόμου του Υπουργείου Πολιτισμού  «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο», γίνεται δεκτό επί της αρχής, επί των άρθρων και επί του συνόλου του, κατά πλειοψηφία. Ευχαριστούμε πολύ.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Μανωλάκου Διαμάντω, Ασημακοπούλου Σοφία Χάιδω, Μπούμπας Κωνσταντίνος, Φωτίου Θεανώ, Τζούφη Μερόπη, Βορύλλας Ανδρέας, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων και Μανούσος Γεώργιος.

Τέλος και περί ώρα 17.40’ λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**